ЁҒ-МОЙ КОРХОНАСИ БЎШ МАЙДОНИДА - КИЧИК САНОАТ ЗОНАСИ\nИқтисодиёт 29.01.2019 274\nҚарши ёғ экстракция" акциядорлик жамиятининг умумий майдони қарийб 15 гектарни ташкил этади. Унинг асосий қисмини ишлаб чиқариш объектлари ва ёрдамчи бино-иншоотлар эгаллаган бўлса-да, маълум ер майдонидан мақсадли фойдаланилмай келинмоқда. Шуни эътиборга олиб, келгусида ушбу корхонанинг бўш турган ҳудудида ихтисослашган кичик саноат зонаси барпо этиш кўзда тутилган. Бу ҳақда Президентимизнинг жорий йил 16 январдаги "Ёғ-мой тармоғини янада ривожлантириш бўйича қўшимча чора-тадбирлар ва соҳани бошқаришда бозор механизмларини жорий этиш тўғрисида"ги қарорида келтириб ўтилган.\nБу ҳужжатга мувофиқ, мазкур рўйхатга "Ўзпахтаёғ" АЖ таркибига кирувчи "Косон ёғ экстракция" акциядорлик жамияти ҳам киритилган. Ушбу корхонанинг бўш майдонида ҳам махсус саноат мажмуаси ташкил қилиш бўйича таклиф бериш вазифаси масъул вазирлик ва идораларга топширилган. Хўш, бундан кўзланган мақсад нима?\n- Албатта, асосий муддао ёғ-мой корхоналари тасарруфидаги фойдаланилмай келинаётган ер майдонларини самарали ишлатиш, улар негизида ишлаб чиқариш қувватларини йўлга қўйишдан иборат, - дейди "Қарши ёғ экстракция" АЖ бошқаруви раиси Фарруҳ Алимов. - Шунчаки сақлаб туриб, солиқ тўлашдан кўра самарали фойдаланган ҳар томонлама маъқул. Ҳозирда жамиятимиз томонидан ҳам шу масала кўриб чиқилмоқда. Фаолият йўналишидан ташқари, қўшимча йўналишларни ишга тушириш режада бор. Аммо ҳали бир тўхтамга келмадик. Замонавий иссиқхона қуриш таклифи илгари сурилмоқда. Ўз навбатида чет эллик инвесторлар, Германия, Туркия ва Чехия мамлакатлари ишбилармонлари ҳамкорликка қизиқиш билдирган. Муҳими шуки, бу тадбирнинг қўлланиши фақат фойдага хизмат қилади, иш ўринлари яратилади.\nЯна бир жиҳати, давлатимиз раҳбари қарорига кўра, бир қатор хўжалик бирлашмаларининг акция улушларини Давлат активларини бошқариш агентлигига ўтказиш белгиланган. Келгусида ушбу хўжалик жамиятларининг устав капиталидаги давлат акция пакетлари (улушлари)ни белгиланган тартибда сотиш чоралари кўрилади. Бу рўйхатга киритилган "Косон ёғ экстракция" ва "Қарши ёғ экстракция" акциядорлик жамиятлари устав капиталида "Ўзпахтаёғ" АЖ улуши 51 фоиздан экани келтирилади.\nБу борада амалга ошириладиган ислоҳотлар соҳа корхоналарида илғор технологияларни ўзлаштиришга, инвестицияларни фаол жалб қилиш ва тармоқнинг жадал ривожланишига хизмат қилиши таъкидланади.


Журналист Давлатназар Рўзметов аварияда ҳалок бўлди » Muzlik.uz - O‘zbekiston yangiliklari\nЖурналист Давлатназар Рўзметов аварияда ҳалок бўлди\nХоразмлик журналист Давлатназар Рўзметов 6 ноябрь куни автомобиль авариясида ҳалок бўлди. Бу ҳақда унинг жияни Facebook ижтимоий тармоғи орқали хабар қилди . Дафн маросими пайшанба куни бўлиб ўтади. Ўзбекистон Бош прокуратураси матбуот хизматининг хабар қилишича, журналистни 6 ноябрь куни тахминан 23:55 да Урганч-Хива йўлида ҳаракатланиб келаётган «ГАЗель» автомобили уриб юборган. Бошидан жароҳат олган Давлатназар Рўзметов ҳодиса жойида ҳаётдан кўз юмди. Урганч ИИБ ҳодиса юзасидан терговга қадар текширув ҳаракатларини олиб бормоқда. "Газета.uz"да реклама 48 ёшли Давлатназар Рўзметов ўзининг танқидий мақолалари билан таниқли эди. У «Давлат НАЗАРдан хабарлар» Telegram-каналини юритар эди. Сўнгги вақтларда «Жамият» газетаси мухбири лавозимида фаолият кўрсатган. Аввал «Хоразм ёшлари» газетаси муҳаррир ўринбосари эди. Ўтган йилнинг октябрида маҳаллий ҳокимиятда пахта терими масалаларига бағишланган йиғилишни видеога олмоқчи бўлганидан сўнг жамоат тартибини бузганликда айбланиб маъмурий қамоққа ҳукм этилган эди. Ахборот ва оммавий коммуникация агентлиги раҳбари Комил Алламжонов журналистнинг яқинларига ҳамдардлик билдирди.\nБокс. Дилшод Рўзметов жаҳон чемпионатининг кумуш медали соҳиби бўлди


БУТУН ОЛАМНИ ЖО ҚИЛГАН ЮРАК - Ўзбекистон овози газетаси\nЎзбекистон Республикасининг Биринчи Президенти Ислом Каримов номидаги илмий-маърифий ёдгорлик мажмуасида Ислом Каримов таваллудининг 80 йиллиги муносабати билан халқимизнинг буюк фарзанди хотирасига бағишланган «Бутун оламни жо қилган юрак» деб номланган кўргазма иш бошлади.\nКўргазманинг очилишига бағишланган маросимда Ўзбекистон Республикаси Олий Мажлиси Сенати аъзолари, Қонунчилик палатаси депутатлари, вазирлик ва идоралар масъул ходимлари, фан, маданият, адабиёт ва санъат намояндалари, ёшлар, кенг жамоатчилик вакиллари иштирок этди.\nБиринчи Президентимизнинг рафиқаси Т.Каримова, Ўзбекистон Республикасининг Биринчи Президенти Ислом Каримов номидаги илмий-маърифий ёдгорлик мажмуаси раҳбари Т.Ширинов ва бошқалар мустақил Ўзбекистон давлатининг асосчиси, буюк давлат ва сиёсат арбоби Ислом Каримов Ватанимизнинг кўп асрлик тарихида ўчмас из қолдирганини таъкидлаб, Президентимиз Шавкат Мирзиёев томонидан халқимиз қаҳрамонининг ёрқин хотирасини абадийлаштириш борасида кенг кўламли чора-тадбирлар амалга оширилаётганини таъкидлади.\nДавлатимиз раҳбарининг 2017 йил 27 ноябрдаги «Ўзбекистон Республикасининг Биринчи Президенти, буюк давлат ва сиёсат арбоби Ислом Абдуғаниевич Каримов таваллудининг 80 йиллигини нишонлаш тўғрисида»ги ва 2017 йил 25 январдаги «Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида»ги қарорлари бу борада муҳим дастуриламал бўлмоқда.\nМаросим иштирокчилари Ислом Каримов ҳаёти ва фаолиятига бағишланган бадиий кўргазма экспонатлари билан танишди. Кўргазма 2 залга бўлинган. Биринчи залда рассомларнинг 57, ҳайкалтарошларнинг 3 асари намойиш этилмоқда. Иккинчи залдан фоторассомларнинг 80 ижодий иши ўрин олган.\nҚизил лолалар фонида тасвирланган Ислом Каримовнинг теран нигоҳи... Биринчи Президентимиз дала гулларини, айниқса, лола ва қизғалдоқларни ёқтирарди. Бу табиий гўзаллик унга ҳамиша куч бағишлаган. Суратлардан бирида Ислом Каримовнинг Қашқадарё вилоятидаги тоғли Ғилон қишлоғи оқсоқоллари билан суҳбати акс этган.\nТаниқли рассом Баҳодир Жалоловнинг туркум асарлари ҳам ғоят таъсирчан. Йўлбарс жасурлик, куч ва иқтидор, буюклик ва қудрат тимсоли. Икки қудрат фалсафаси тасвирланган бадиий композицияни Ислом Каримов вафотидан сал олдин кўрган ва қаттиқ таъсирланган. Муҳим ишлар билан бандлиги сабаб таассуротларини ифода этишни кейинроққа қолдирганди...\n— Кўргазма экспонатлари билан танишиш асносида Биринчи Президентимизнинг янги қирраларини кашф этиш мумкин. Бу ердаги ҳар бир асар тарихга дахлдор, — дейди санъатшунослик фанлари доктори, академик Акбар Ҳакимов. — Шу боис бу кўргазма халқимиз томонидан катта қизиқиш билан қабул қилинишига ишончимиз комил.\nШу куни Ислом Каримов ҳайкали пойи гулларга бурканди. Кенг жамоатчилик вакиллари Биринчи Президентимиз хотирасига ҳурмат бажо келтирди.\nТантанали тадбирда Ўзбекистон Республикаси Президентининг Давлат маслаҳатчиси Хайриддин Султонов сўзга чиқди.


Муқаддас ой саховати\nС начала работы biznes-daily.uz 7 110 996\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Муқаддас ой саховати\nМамлакатимизда – Конституциянинг тегишли моддаси билан Ўзбекистонда яшовчи ҳар бир фуқаро ўзи хоҳлаган динга эътиқод қилиш эркинлиги белгилаб қўйилган. Мана, қарийб бир ойга яқин вақт давомида юртдошларимизнинг аксарияти ойларнинг энг улуғи Рамазон ойида тоат-ибодатда бўлиб, мусулмончиликнинг беш амалларидан бири – рўза тутиб, ҳам жисман, ҳам маънан покланмоқдалар.\nРамазон ойи яхшилик, меҳр-оқибат, саховат, бағрикенглик фазилатлари янада ёрқинроқ намоён бўладиган қутлуғ ой эканлиги учун ҳам уни йил давомида интиқиб кутамиз. Кексаларимиз, хонадонларимиз файзи бўлган ота-оналаримиз дуосини олишга интиламиз, хизматларига чоғланамиз. Ушбу ой киши дилига тугиб қўйган эзгу ниятларини амалга ошириш учун қулай фурсат они, мақсадлари ижобат бўлувчи муқаддас ойдир. Меҳр-муҳаббат бор бўйи билан кўринадиган, саҳий қалблар, саховатли қўллар савобли ишларга чоғландиган фурсат бу.\nРамазон ойида киши табиатида ҳузурбахш халимлик кузатилади, саҳарликларда ажиб бир тароват мужассам, ифторлик чоғларидаги кўнгил хотиржамлиги, руҳият поклигини ҳеч нарсага қиёслаб бўлмайди. Бир сўз билан айтганда покланиш ойи бу. Ҳамма бир-бирига яхшилик соғинади, ширин сўзларини илинади.\nМуборак рўзанинг 27 кунига тўғри келувчи Лайлатул-қадр кечасида Яратгандан юртга омонлик, тинчлик, қолаверса ҳар бир киши дилида пинҳон яшириниб ётган орзу-истаклари ижобати сўраладиган, қадр улуғланадиган хосиятга лиммо-лим кун ҳисобланади.Мазкур ойда яна гина-кудуратлар унутилиб, ёвлар ҳам дўстлашади, қўни-қўшнилар ўзаро иттифоқлиги кузатилади. Бева-бечора, ўксик қалбларга мурувват қўллари чўзилиб, атрофдаги барчага яхши сўз айтиш, яхши амаллар қилиш завқи жўш уради.\nМана шундай дилбар, завқли ой ҳам югурик ила ўтиб, ортда қолмоқда. Илло, ғазал мулкининг султони Мир Алишер Навоий ҳазратлари айтганларидек, ҳар тунимиз қадр кечаси каби маъноларга тўла ўтсин. Бу жиҳат: қилаётган хайр-саховатларимиз, эзгу амалларимиз, фарзандларимиз – келажак авлод онгу шуурига яхшилик уруғларини қадаб, қалбларида эзгулик нишлари пайдо бўлишига, кун келиб ушбу фазилатлар ҳаёт йўлларида яхши ҳосил беришига замин яратади. Зеро, тарбияни ибрат бўлиш йўли билан бериш самараси юқорилиги ҳаётда ўз исботини топган ҳақиқатлиги аён.


Фракциялар ҳәм депутатлар топары – Қарақалпақстан Республикасы Жоқарғы Кеңеси\n10.08.2019 21:48:49 803 Баспаға шығарыў Жүклеп алыў\nЖоқарғы Кеңес депутатлары сиясий, профессионал ҳәм басқа да тийкарда фракциялар формасында депутатлар бирлеспелерин дүзиўи мүмкин.\nФракция сиясий партиядан усынылатуғын депутатлар тәрепинен партия мәплерин Жоқарғы Кеңесте билдириў мақсетинде дүзилетуғын ҳәм белгиленген тәртипте дизимнен өткерилген депутатлар бирлеспеси болып есапланады.\nЖоқарғы Кеңес депутатының фракцияға кириўи ҳаққындағы қарар олардың мәжилислеринде қабыл етиледи.\nЖоқарғы Кеңестиң депутаты тек ғана бир фракцияның ағзасы болыўы мүмкин.\nСиясий партиядан усынылған ҳәм Жоқарғы Кеңеске сайланған депутат тек ғана сол партия фракциясының ағзасы болыўы мүмкин.\nДепутатлар бирлеспелериниң шөлкемлестирилиўи ҳәм жумыс тәртиби Жоқарғы Кеңес Регламентинде белгиленеди.\nФракциялар дизимнен өтиўи керек. Жоқарғы Кеңестиң сессиясында фракцияның басшысы ямаса басқа ўәкили фракция дүзилгени ҳаққында Жоқарғы Кеңеске мәлимлеме береди, бул Жоқарғы Кеңес сессиясының протоколында көрсетилип өтиледи.\nЖоқарғы Кеңес фракция дүзилгени ҳаққында қарар қабыл етеди.\n– Жоқарғы Кеңес сессиясының күн тәртиби, додаланып атырған мәселелерди көрип шығыў тәртиби ҳәм мазмуны бойынша усыныслар ҳәмде пикирлер киргизеди;\n– Жоқарғы Кеңес сессиясында додаланып атырған ҳәр бир мәселе бойынша жарыс сөзлерде фракция ўәкилине кепилликли түрде сөз берилиўи ҳуқықынан пайдаланады;\n– ўақытша комиссиялар дүзиў ҳаққында мәселе қояды;\n– Жоқарғы Кеңес сессиясында мәмлекетлик ҳәкимият ҳәм басқарыў уйымларының лаўазымлы шахсларына олардың ўәкиллигине киргизилген мәселелер бойынша тийкарланған түсиник бериў ямаса көз-қарасын баян етиў талабы менен мүрәжат етеди;\n– Жоқарғы Кеңес сессиясында додаланып атырған мәселе бойынша фракцияның пикирин Жоқарғы Кеңес депутатлары арасында тарқатады;\n– Жоқарғы Кеңес Президиумы, комитетлери ҳәм комиссияларының жумысында қатнасады;\n– Жоқарғы Кеңесте додаланып атырған нызам жойбарлары ҳәм басқа да қарарлардың жойбарлары бойынша өз усынысларын киргизеди;\n– ҳүкимет ағзаларын олардың жумысы мәселелери бойынша тыңлаў ҳаққында мәселе қояды;\n– фракцияның жумысы ушын зәрүрли материаллар ҳәм ҳүжжетлерди мәмлекетлик уйымлар ҳәмде олардың лаўазымлы шахсларынан талап етип алады;\n– нызам ҳүжжетлерине муўапық басқа да ўәкилликлерди әмелге асырады.\nЖоқарғы Кеңестиң қарап шығыўы ушын усынылған айырым әҳмийетли мәселелерди алдын-ала додалаў ушын Жоқарғы Кеңестиң депутатлары депутатлық топарларға өз ерки менен бирлесиўи мүмкин.\nҲәр бир депутатлар топары додаланған мәселе бойынша Жоқарғы Кеңеске улыўмаластырылған пикир ҳым усынысларын билдириўге ҳақылы.


Ўзбек халқ оғзаки ижоди - Страница 41 из 44 - www.ziyouz.uz\nБош саҳифа Ўзбек халқ оғзаки ижоди (41)\nБир куни етти аҳмоқ бозорга ўйнагани чиқишибди. Юриб-юриб қорнилари очибди. Улар пул йиғишиб еттита хурмача қатиқ ва еттита нон олишибди. Энди олган нарсаларини ейиш учун жой излашиб, бир чеккага ўтишибди. Улар атрофга қарасалар, қўлларини ювиш учун сув кўринмабди. Шунда уларнинг давоми…\nБир замонда Соқи мумсик билан Боқи мумсик деган икки киши яшаган экан. Улар ўтакетган мумсик эканлар. Бир-бирларига сувни ҳам раво кўрмас эканлар.Бир куни Соқи мумсик Боқи мумсикникига меҳмон бўлиб борибди. Борса, Боқи мумсикнинг хотини нон ёпаётган экан. У Соқи мумсикни давоми…\nБир отлиқ киши мачитнинг олдидан ўтиб кетаётиб, ўтирган икки кишига салом берибди. Иккаласи бирдан алик олибди. Отлиқ кетгандан кейин иккала ўтирган талашибди.Бири: «Нега сен алик олдинг? У саломни менга берди-ку», деганда иккинчиси туриб: «йўқ, у саломни менга берди», дебди.Шу ерда давоми…\nҚадим замонларда Бухоронинг бир подшоҳи бўлиб, унинг молу дунёси кўп экан. Фарзандлари ҳам анча экан. Подшо кайфу сафони, ўйин-кулгини яхши кўрар, унинг саройида сонсиз ҳофизлар, чолғувчилар, қизиқчилар ҳам бор экан. У, бирор жойга боргудай бўлиб қолса, аҳли санъатни ҳам ўзи давоми…\nСағир бўлиб момомнинг қўлида қолдим. Момомнинг учта бузоғини боқиб юрдим. Унинг биттасини бўрига олдириб юбордим. Момом урди, қочиб бориб Боймоқли деган қишлоқда бир кампирнинг эчкисини боқдим. Бир кун кампир:— Эчкилар сут бермай қолди, мен боқайин, сен улоқларни боқиб, сув олиб давоми…\nБолтабой акаси Тешабойни очликдан ўлдирган золим бойдан ўч олиш учун бойнинг ҳовлисига қараб йўл олибди. Бой бир неча кундан бери хизматкор қидириб, тополмай хафа бўлиб ўтирган экан. Болтабойни кўриши билан севиниб кетибди. У Болтабой хизмат сўраб келган бўлса керак, деб давоми…\nБир домланинг хизматкори бор экан. Домла хизматкорига:— Шу ҳўкиз қўшга ярамай қолди, бозорга олиб бориб сотиб кел, — дебди.Хизматкор ҳўкизни етаклаб бозорга бораётганда бир дарахтдаги сассиқпопушак «поп-поп» дебди.— Ҳа, ука, ҳўкиз оласанми? — дебди хизматкор. Попушак яна популабди. Хизматкор:— Икки давоми…\nI Бир кўкнорихонага доим учта кўкнори қелиб, кўкнори ичиб турар экан. Бирининг оти Ўсар кўкнори, иккинчисининг оти Мадамин кўкнори, учинчисининг оти Қўчқор кўкнори экан. Учаласи жуда камбағал, тирикчилигини зўрға ўтказар экан. Кунлардан бир кун Ўсар кўкнори кўкнорихонага кирибди. Бувадан бир давоми…\nБир бор экан, бир йўқ экан, бир мамлакатда бир савдогар бўлган экан. Унинг жуда чиройли бир хотини бўлиб, ҳамма вақт савдогарга шундай дер экан:— Мен, одам боласи у ёқда турсин, осмондаги қуёшга ҳам кўринмайман.Савдогар хотинининг гапига ҳамма вақт ишонар, унга давоми…\nБор экан, йўқ экан, оч экан, тўқ экан, бўри бакавул экан, тулки ясовул экан, қарға қақимчи экан, чумчуқ чақимчи экан, ғоз карнайчи экан, ўрдак сурнайчи экан, товуқ қақ этди, билмадим қаққа кетди.Ўтган замонда бир чолу бир кампир бўлган экан. Чолу давоми…\n41-саҳифа. Жами: 44Боши«35363738394041424344»


12:32 21.08.2020 (Янгиланган 15:53 21.08.2020)\nЭркин кураш бўйича жаҳон чемпиони, россиялик жангчи Заурбек Садиков ўз тўйида қаллиғини ҳайдаб юборди.\nТОШКЕНТ, 21 авг — Sputnik. Эркин кураш бўйича жаҳон чемпиони, россиялик жангчи Заурбек Садиков ўз тўйида қаллиғини ҳайдаб юбориб, жандал кўтарди. Бу ҳақда РИА Новости НТВ телеканалиги асосан хабар қилди.\nСидаковнинг яқинлари “аҳмоқлик қилиб қўймаслиги учун” уни шаҳар ташқарисига юборишди.\nНТВ телеканал маълумотларига кўра, аёлнинг собиқ севгилиси ундан ўч олиш мақсадида буни уюштирган.


Тошкентда икки ҳафтадан бери қидирувда бўлган аёл топилди - 18.05.2021, Sputnik Ўзбекистон\nҚидирувда бўлган Виктория Кузнецова топилди. 18.05.2021, Sputnik Ўзбекистон\nТОШКЕНТ, 18 май — Sputnik. Қидирувда бўлган 1995 йилда туғилган Виктория Кузнецова топилди. Унинг ҳолати яхши, хавотирга ўрин йўқ. “Унинг қидирувида қатнашган барчага миннатдорчилик билдирамиз”, - дейилган Тошкент шаҳар ИИББ хабарида.Илгарироқ ИИББ Виктория Кузнецова жорий йилнинг 4 май куни соат тахминан 21.30 да Сергели тумани, Учувчилар шахарчасида жойлашган уйидан чиқиб, қайтиб келмагани ҳақида хабар берди. Sputnik Ўзбекистон Telegram канали – обуна бўлинг, ўқинг, изоҳ қолдиринг!>>\nҚидирувда бўлган Виктория Кузнецова топилди.\nТОШКЕНТ, 18 май — Sputnik. Қидирувда бўлган 1995 йилда туғилган Виктория Кузнецова топилди. Унинг ҳолати яхши, хавотирга ўрин йўқ.\n“Унинг қидирувида қатнашган барчага миннатдорчилик билдирамиз”, - дейилган Тошкент шаҳар ИИББ хабарида.\nИлгарироқ ИИББ Виктория Кузнецова жорий йилнинг 4 май куни соат тахминан 21.30 да Сергели тумани, Учувчилар шахарчасида жойлашган уйидан чиқиб, қайтиб келмагани ҳақида хабар берди.


ХИЗМАТЛАР СОХАСИНИНГ 2020 ЙИЛ ЯНВАР-МАРТ ҲОЛАТИГА ЎСИШ СУРАТИ » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » ХИЗМАТЛАР СОХАСИНИНГ 2020 ЙИЛ ЯНВАР-МАРТ ҲОЛАТИГА ЎСИШ СУРАТИ\nХИЗМАТЛАР СОХАСИНИНГ 2020 ЙИЛ ЯНВАР-МАРТ ҲОЛАТИГА ЎСИШ СУРАТИ\nXизматлар соҳасини ривожлантириш ижтимоий йўналтирилган бозор иқтисодиётини шакллантиришнинг энг муҳим шартларидан бири ҳисобланади. Бугунги кунда мамлакатда олиб борилаётган бозор ислоҳотлари жамиятни ривожлантиришнинг энг муҳим ижтимоий-иқтисодий вазифаларини ҳал қилишда xизмат кўрсатиш соҳасининг ролини оширишга катта таъсир кўрсатади. Xизматларнинг хилма-хиллиги аҳолининг катта қисмини ҳаёт сифатини ва фаровонлигини яхшилаш имконини беради. Натижада, 2020 йил январь-март ойларида хизматлар ишлаб чиқариш ҳажми 28,5 млрд. сўмни ташкил этди. Ўсиш суръати ўтган йилнинг мос даврига нисбатан 102,7 фоизни ташкил этди.\nМирзачўл туманида жами хизматларнинг ўсиш суръатларининг динамикаси %да\nМирзачўл туманида ишлаб чиқарилган (кўрсатилган)\nхизмат ҳажмининг ўсиши (млрд.сўм)\n(2020 йил январь-март ойлари учун)\n(кўрсатилган) бозор хизматларнинг ҳажми\nМирзачўл туманида энг катта хизмат ҳажми савдо хизматлари\n(12 006,9 млн. сўм) ва транспорт хизматлари (10 276,0 млн. сўм)га тўғри келади.\nЭнг кичик хизмат ҳажми эса алоқа ва ахборотлаштириш хизматлари\n(0,8 млн. сўм) ва молиявий хизматлар (5,0 млн. сўм)га тўғри келади.\nМирзачўл тумани бўйича юқори улуш савдо хизматлари\n(42,1%) ва транспорт хизматлари (36,1 %)да қайд этилди.\nУнча юқори бўлмаган улуш бошқа хизматлар (1,2 %), ижара хизматлари (1,3 %), таълим соҳасидаги хизматлар (1,4 %) ва соғлиқни сақлаш соҳасидаги хизматлар (1,8 %)да қайд этилди.\nxизматларнинг ўсиш суръати\nМирзачўл туманида ўтган йилнинг мос даврига нисбатан юқори ўсиш суръатлари соғлиқни сақлаш соҳасидаги хизматлар (116,1 %), алоқа ва ахборотлаштириш хизматлари (111,7 %), шахсий хизматлар (110,8 %) ва бошқа хизматлар (108,3 %) да қайд этилди.\nУнча юқори бўлмаган ўсиш суръатлари таълим соҳасидаги хизматлар (98,2 %), молиявий хизматлар (99,3 %), компьютерлар ва маиший товарларни таъмирлаш бўйича хизматлар (100,2 %), ижара хизматлари\n(101,7 %) ва транспорт хизматлари (103,0 %) да қайд этилди.


ИШГА ЙЎЛЛАНМА БЕРИЛДИ - Ўзбекистон овози газетаси\nСамарқанд шаҳридаги Ҳунармандлар марказида 2015 йилда иш ўринлари ташкил этиш ва аҳоли бандлигини таъминлаш Дастури ижросига қаратилган навбатдаги бўш иш ўринлари ярмаркаси бўлиб ўтди. Бу ҳақда Самарқанд вилоят ҳокимлиги матбуот хизмати хабар бермоқда.\nВилоят меҳнат ва аҳолини ижтимоий муҳофаза қилиш бош бошқармаси ва прокуратура ҳамкорлигида ташкил этилган тадбирда шаҳардаги юздан ортиқ корхона, ташкилот ва муассасалар 1 минг 100 га яқин бўш иш ўрни билан қатнашди.\nЯрмаркада олий ўқув юртлари ва касб-ҳунар коллежларини битирган ёшлар, маҳаллалардаги ишсиз фуқаролар учун мақбул иш ўринлари таклиф этилди. Мутахассислик дипломига эга бўлмаган хотин-қизлар ва ёшларни касб-ҳунарга йўналтириш бўйича тавсиялар берилиб, уларга ҳунармандлар бириктирилди.


UWW президенти юнон-рум курашчиларимиз билан учрашди + ФОТО / Olamsport.com\n23 янв 10:31\nUWW президенти юнон-рум курашчиларимиз билан учрашди + ФОТО\nТеглар : Юнон-рум курашиНенад Лалович\nХабар берганимиздек, шу кунларда Хорватиянинг Пореч шаҳрида 18 давлат терма жамоалари иштирокида халқаро ўқув-машғулот йиғини бўлиб ўтмоқда.\nБу жамоаларнинг барчаси ўтган ҳафта пойтахт Загреб шаҳрида ўтказилган Гран-При турнирида иштирок этганди.\nТабиийки, қатнашчи давлатлар орасида юнон-рум кураши бўйича Ўзбекистон терма жамоаси ҳам бор. Равшан Рўзиқулов мураббийлигидаги курашчиларимиз Загреб турнирида 2 та олтин, 1 тадан кумуш ва бронза медалларини қўлга киритишганди. Бир йиллик танаффусдан сўнг ниҳоят халқаро турнирда иштирок этган "классиклар"имиз учун бу яхши натижа.\nЭътиборлиси, кеча Бирлашган кураш дунёси (UWW) президенти Ненад Лалович Поречда ўтказилаётган халқаро ўқув-машғулот йиғинига ташриф буюрди ва у ердаги курашчиларнинг шуғулланиши учун яратилган шароитлар билан танишди.\nТабиийки, UWW раҳбари курашчиларимиз билан ҳам кўришиб, улар билан мулоқотга киришди. Лалович Ўзбекистон спорт курашчиларининг халқаро кураш оиласида тутган ўрнига алоҳида урғу қаратиб, муваффақиятлар Токио Олимпиадасида ҳам бардавом бўлишини тилади. Самимий ўтган суҳбат сўнггида Ненад Лалович халқаро ўқув-машғулот йиғини иштирокчилари билан эсдалик учун суратга тушди.


Ботулизм касаллиги ҲаҚида биласизми?\nҲар йили ёз ва куз ойлари давомида уй шароитида турли мевасабзавот ҳамда полиз маҳсулотларидан оммавий тарзда консерва тайёрланиши ҳаммамизга яхши маълум.\nШу ўринда таъкидлаш лозимки, бундай маҳсулотлар аслида махсус технологиялар асосида тайёрланиши талаб этилсада, лекин уй шароитида бундай имкониятлар, албатта, мавжуд эмас.\nАксарият ҳолларда тайёрлаш жараёнида санитария қоидамеъёрлари ва шахсий гигиена талабларига ҳам риоя этилмайди. Қолаверса, йигирма ва ундан юқори ҳароратда сақланган консерва маҳсулотлари истеъмол учун яроқли ҳисобланмайди. Ботулизм касаллиги айнан шундай шароитда тайёрланган консерва маҳсулотларидан тарқалади.\nУшбу касаллик споралари ташқи муҳитда, яъни тупроқ ва сувда кенг тарқалган бўлиб, маҳсулотларни консервация қилиш жараёнида ривожланади.\nУй шароитида тайёрланган, лекин сифати кафолатланмаган консерва маҳсулотлари истеъмол қилиниши сабаб заҳарланиш, яъни ботулизм касаллиги деярли барча вилоятларда кузатилади. Кейинги пайтда айниқса бундай ҳолатлар Қашқадарё, Самарқанд, Жиззах, Фарғона, Тошкент вилоятлари ва Тошкент шаҳрида кескин кўпайган.\nКасалликни келтириб чиқарадиган консерва маҳсулотининг ташқи кўриниши, ҳиди ва таъмида деярли ўзгаришлар бўлмасада, аммо уни очаётган пайтда босим остидаги ҳаво чиқиши кузатилади.\nКасаллик белгилари маҳсулот истеъмол қилингандан сўнг тўртолти соатдан бир неча кундан кейин ҳам пайдо бўлиши мумкин.\nЗаҳарланишнинг дастлабки клиник белгилари ҳолсизлик, кўнгил айнаш, қусиш, қориндаги оғриқ билан ифодаланди. Кейинчалик ботулизм заҳари марказий нерв тизимига таъсир қилиши натижасида беморда овоз ўзгариши, ютиниш қийинлашуви, томоқ оғриши, кўз қовоқлари тушиши, жисмлар иккита бўлиб кўриниши каби белгилар кузатилади. Агарда шундай вазиятда ҳам бемор шифохонага мурожаат этмаса, у юрак қон-томир ва ўпка етишмовчилигига чалиниши мумкин.\nКонсерва маҳсулотларидан заҳарланишнинг олдини олиш учун сифати ва хавфсизлиги кафолатланмаган озиқ-овқат, шу жумладан консерва маҳсулотларини истеъмол қилмаслик лозим. Агарда овқатдан заҳарланиш гумон қилинса, албатта зудлик билан ҳудудий тиббий муассасага мурожаат қилишни унутманг.\nДилором ТУРСУНОВА, Соғлиқни сақлаш вазирлиги Санитария-эпидемиология назорати бош бошқармаси етакчи мутахассиси.


Тожик ҳайдовчини ўлдирганликда айбланиб қамалган рус ҳарбийлари Фёдор Басимов ва Элдар Саҳовобни\n26 август куни Россиянинг Тожикистондаги ҳарбий базасида жойлашган суд взвод қўмондони ёрдамчиси Фёдор Басимовни 17 йилга, собиқ ҳарбий бўлим қўмондони Элдар Саҳовобни 13 йилга кесди.\nИкки рус аскари 2014 йилнинг август ойида такси ҳайдовчиси Раҳимжон Тешабоев кўл бўйида ўлик ҳолда топилганидан кейин қўлга олинган эди.\nЎказилган аутопсия (ўликни ёриш) давомида уч фарзанднинг отаси бўлган Тешабоев бўғизланишидан аввал қаттиқ калтаклангани аниқланди.\nСудда Басимов Тешабоевдан катта миқдорда қарзи бўлганини ва шу сабаб уни ўлдиришга қарор қилганини айтди. Басимовнинг айтишича, Саҳобов иккиси Тешабоевни балиқ овига чақириб, экскурсия давомида уни ўлдирган.\nТешабоевнинг қариндошлари судланувчиларга бир умр қамоқ жазоси берилишини сўраган эди. Қотиллик маҳаллий тожиклар ҳамда Россия ҳарбий базаси ходимлари ўртасидаги тангликни оширди. Тожикистон Россия билан яқин алоқада бўлиб, баъзан икки мамлакат ўртасида келишмовчиликлар юзага келиб туради.\nЯна бир россиялик аскар 21 август куни тожикистонлик такси ҳайдовчисига пичоқ билан ҳужум қилиб, уни яралаганликда айбланмоқда.\nЖабрланган ҳайдовчи Тоҳир Султонов Озодлик билан 26 август куни суҳбатлашиб, Дмитрий Толстойни Душанбедан мамлакат жанубидаги Қўрғонтепа шаҳрига олиб борганидан кейин рус аскари унга ҳужум қилганини айтди.\nТолстой ҳозир Россия ҳарбий базасидаги қамоқда ушлаб турилибди.\nРоссиянинг 201-мотоўқчи дивизиясининг тахмиман 7000 аскари Тожикистоннинг учта ҳудудига жойлаштирилган. Аскарларнинг айримлари Кўлобда, айримлари Қўрғонтепа шаҳрида, айримлари пойтахт Душанбе яқинида жойлашган.\nОзодлик радиоси тожик хизмати томонидан тайёрланган ушбу мақолани инглиз тилидан Нодир Атаев таржима қилди.


Тожикистон: Душанбе “бу разил ҳужумни қоралайди” - BBC News O'zbek\nТолибон ҳаракати Афғонистоннинг Тожикистонга бевосита чегарадош туманига ҳужум қилган, бир полиция назорат нуқтасини буткул босиб олган, ўндан ортиқ полициячини ўлдирган.\nҲодиса маҳаллий вақт билан эрта тонгда Чаҳоб туманининг чекка ҳудудларидан бирида юз берган.\nҲужум ортидан ўнга яқин полиция ходимининг бедарак кетгани ҳам маълум бўлган.\nРасмий хабарларга кўра, назорат нуқтасини толиблардан тозалаш учун сатҳга қўшимча мадад кучлари юборилган, орада жангларнинг давом этаётганига оид хабарлар ҳам олинган.\nАммо сатҳга бориш ва кириш имконсиз экани боис, шу соатларда ҳам ҳануз у ерда нималар бўлаётгани маълум эмас, дейди ўзи ҳам асли тахорлик бўлган Би-би-си Ўзбек Хизмати мухбири Фазл Аҳмад Ёлғуз Афғонистон пойтахти Кобулдан.\nАммо мухбиримизнинг юқори мартабали маҳаллий қўмондонлардан бирининг сўзларига таяниб айтишича, бедарак кетган полиция ходимларидан сони беш нафар бўлган, улардан тўрттаси соғ-омон топилган ва фақат бир полиция ходимининг тақдири ҳануз мавҳумлигича қолмоқда.\nАфғонистон Толибон ҳаракати воизи Забиуллоҳ Мужоҳиднинг ўз твитида иддао қилишича эса, Чаҳобда тўртта полиция назорат нуқтасини босиб олишган".\nЎзбекистон Толибон билан тинчлик музокараларига мезбонлик қилишга тайёр\nМирзиёев Афғонистон бўйича махсус вакил тайинлади\nМаълум бўлишича, Тожикистон Давлат Миллий Хавфсизлик қўмитаси Чегара қўшинлари қўмитаси раҳбарияти бу ҳужум юзасидан расман баёнот билан чиқишгача борган.\nҚўмита матбуот воизи "толибларнинг бу разил ҳужумларини кескин қоралашлари"ни баён қилган.\nДушанбедан мустақил журналист Искандар Фирузнинг Би-би-си Ўзбек Хизмати билан суҳбатида айтишича, баёнот Тожикистон томонининг Чаҳобдаги толиблар ҳужумидан "жиддий хавотирда эканига ҳам далолат қилади".\nМазкур баёнот мазмунидан англашилишича, "сўнгги кунларда бутун Афғонистон бўйлаб йирик йўқотишларга учраётган Толибон одамлар кўз ўнгида ўз обрўсини кўтариб олиш учун бу каби ишга қўл урган".\n"Афғонистоннинг айнан Тожикистон билан чегарадош туманини нишонга олган".\nТолибларнинг сўнгги ҳужуми Тожикистон билан чегарага яқин бир ерда, Тахор марказидан 80 чақиримча узоқликда амалга оширилган.\nАйни шу ҳужум манзарасида Тожикистон Давлат Миллий Хавфсизлик қўмитаси Чегара қўшинлари қўмитасининг расман маълум қилишича, Афғонистон билан давлат чегараси ҳануз кучайтирилган тартибда қўриқланмоқда.\nТожик чегарачилари бутун чегара бўйлаб вазиятни назорат қилиб туришибди.\n"Ўзаро чегарадаги вазият борасида Афғонистон томони билан муттасил мулоқотдалар ва мавжуд ҳолатни синчковлик билан кузатиб боришмоқда".\nЖурналист Искандар Фирузнинг айтишича, охирги пайтларда наркотик моддалар контрабандачиларининг толиблар ҳимояси остида Афғонистондан Тожикистонга ўтиш ҳаракатлари кучайган.\n"Биргина сўнгги ойларнинг ўзида бунга ўхшаш бир нечта ҳолат қайд этилган. Жумладан, ўтган ҳафта Бадахшонда тўртта контрабандачи ва икки қуролли толиб ўлдирилган".\nАфғонистон-Тожикистон: виза, ток, хавфсизлик ва... ...Ўзбекистон\nСўнгги йилларда толибларнинг айнан Афғонистоннинг аксарияти Марказий Осиё давлатларига чегарадош шимолий ва шимолий-шарқий вилоятларида қайта фаоллашгани кузатилади.\nЭкспертлар бунинг сабабини мазкур минтақаларнинг толиблар учун ҳам муҳим бўлган йирик наркотранзит йўлда жойлашгани билан ҳам изоҳлашади.\nУларга кўра, Афғонистон Толибон ҳаракати ҳам гиёҳванд моддалар ноқонуний савдосидан фойда кўради, бу пуллардан ўз амалиётларини молиялашда фойдаланади.\nСўнгги йилларда ҳатто халқаро миқёсда бу каби ҳолатнинг Афғонистонда исёнчилик муаммосининг янада оловланишига олиб келишига оид хавотирлар ҳам кучайган.\nЖорий пайтда Афғонистоннинг Тожикистонга бевосита чегарадош биргина шимолий Тахор вилоятида толиблар сонининг мингдан ортиши тахмин қилинади.\nМухбиримиз Фазл Аҳмад Ёлғузнинг айтишича, Толибон жангарилари охирги пайтларда Тахорнинг айнан Тожикистон билан чегарадош туманларида фаоллашган.\n"Бунга Дарқад, Хўжа Баҳовиддин ва Чаҳоб туманларидаги вазиятнинг ўзи мисол", - дейди у.\nМухбиримизга кўра, бунга сабаб энг аввало мазкур туманларнинг ўрмонзор экани бўлади.\n"Бу туманлар толиблар учун лозим пайтда хавфсиз бошпана вазифасини ўтайди".\n"Бундан ташқари, толиблар наркотраффик йўлида жойлашган бу туманлардаги вазиятни ўз назоратлари остида тутишни исташади".\n"Толиблар назорати остида бўлган вазият"\nМухбиримиз Фазл Аҳмад Ёлғузнинг айтишича, ҳозир Тахорнинг Тожикистон билан чегарадош аксарият ҳудудлари толиблар назорати остида.\nВилоятнинг Дашти-Қалъа туманидаги ягона бандаргоҳгина одамлар учун биттаю битта расмий ўтиб-қайтиш нуқтаси бўлади.\n"Қолган ҳудудлар мутлақ толиблар назорати остида, шу боис ҳам маҳаллий аҳоли у ерларда бунга имконсиз", - дейди у.\nМухбиримизнинг сўзларидан маълум бўлишича, ўзаро чегара Тожикистон томонидан яхши қўриқланади.\nАммо, унга кўра, толибларнинг фаоллашуви билан боғлиқ вазият сабаб, Афғонистон чегара кучлари Тожикистон билан давлат чегарасининг бу қисмини тўлиқ назорат қилишга имконсиз.\nЧаҳоб эса, Тахор вилоятининг тўртта энг йирик ва муҳим туманидан биттаси бўлади.\nТуман аҳолисининг сони 100000 га яқин экани тахмин этилади.\nЧаҳобнинг иқтисоди асосан қишлоқ хўжалиги, жумладан, боғдорчиликка асосланган.\nСўнгги йилларда Чаҳобнинг иқтисоди деярли издан чиққан, туман қашшоқлашиб қолган, марказдан етарлича молиявий ёрдамнинг йўқлиги айтилади.\nТуман аҳолисининг катта қисмини ўзбеклар ва тожиклар ташкил этишади.\nЧаҳоб яқин-яқинларгача Тахорнинг анчайин тинч туманларидан бири бўлиб келган.\nМухбиримиз Фазл Аҳмад Ёлғузнинг айтишича, худди шу боис ҳам, Чаҳобдаги сўнгги ҳужум толибларнинг Афғонистон шимолида қанчалик фаоллашиб бораётгани далолати бўлиб ҳам хизмат қилади.\nМаҳаллий қўмондонларга кўра, бунга марказий ҳукумат томонидан мавжуд вазиятга етарлича эътибор берилмаётгани, исёнчиларга қарши ҳужумларнинг якка бир туман ёки шаҳарлар билан чекланиб қолаётгани, давомий шикоятларга қарамай, ҳал-ҳануз Тахорда кенг кўламли, мувофиқлаштирилган ҳарбий амалиётларнинг олиб борилмаётгани сабаб бўлади.\nВазият, хавотир ва ташаббуслар\nАфғонистон шимоли ва шимоли-шарқида жангариларнинг қанчалик фаоллашиб бораётгани билан боғлиқ вазият сўнгги йилларда Марказий Осиё давлатлари қолиб, Россия ва Хитойнинг ҳам жиддий хавотирларига сабаб бўлиб келади.\nУларнинг каттаю кичик минбарлардан янграётган давомий хавотирлари манзарасида яқинда расмий Тошкент афғон можаросига тинч йўл билан ечим топишни мақсад қилган янги дипломатик воситачи сифатида ўртага чиққан.\nШу йил март ойида Ўзбекистон олий даражадаги халқаро анжуманга ҳам мезбонлик қилган.\nТомонлар истаган пайтда Афғонистон ҳукумати ва Толибон ҳаракати ўртасидаги юзма-юз мулоқотларга мезбонлик қилиш истагида эканини расман ва ошкора баён қилган.\nКуни-кеча Ўзбекистон томони Ташқи ишлар вазирлиги қиёфасида бу истагини яна бир бор изҳор этган.\nАфғонистон ҳукумати ва Толибон ҳаракатини давомий сулҳга ҳам ундаган.\nТолибларнинг Тожикистон билан чегарага яқин бир ерда уюштирган сўнгги ҳужуми эса, ана шу баёнотдан саноқли ҳафталар ўтиб кузатилган.\nРасмий Тошкентнинг баён қилишича, бу йўлдаги саъй-ҳаракатларини тўхтатиб қўймайди, ўз интилишларида изчиллик билан давом этади.\nБугун Озарбайжон пойтахти Бокуда ҳам Халқаро Контакт гуруҳининг худди шу вазифани ўз олдига мақсад қилиб қўйган анжумани иш бошлаган.\nБу гуруҳга 2009 йилда асос солинган, у 60 та давлат ва халқаро ташкилотларни намоён этади.\nКуни-кеча айни шу анжуман теграсида Афғонистон ҳукумати ва Толибон ҳаракатининг юзма-юз мулоқотлари кечишига оид хабарлар ҳам олинган, аммо ҳали-ҳануз уларни расмий манбалар орқали тасдиқлашнинг имкони бўлмаган.


Масиҳий муаллим: Галатияликларга ёзилган мактуб талқини (3:1-5)\nГалатияликларга ёзилган мактуб талқини (3:1-5)\n“Эй бефaҳм гaлaтияликлaр! Ҳaқиқaтгa бўйсунмaслик учун сизлaрни ким сеҳрлaб қўйди? Сизлaрнинг кўз ўнгингиздa Исо Мaсиҳнинг xочгa миxлaб қўйилгaни aниқ тaсвир этилмaгaнмиди?”\nГалатияликлар бефаҳм бўлиб қолган эди, яъни улар руҳий зеҳнларини ишлатмаяпган эдилар. Мана шу оятда Павлус уларга “шунчалик аҳмоқ бўлиб қолдиларингми?” деб айтяпти. Демак Худонинг ҳақиқатидан узоқлашган ёки уни қабул қилмаган одам Худо назарида аҳмоқ бўлиб қолади. Улар худди сеҳр остида қолгандай эдилар, чунки Муқаддас Руҳга эргашмаган имонли киши башарий тана бўйича яшай бошлайди ва шу билан Муқаддас Руҳ етакловидан маҳрум бўлади. Улар ҳақиқатга бўйсунмаяпган эди, ҳақиқат эса “Исо Масиҳ хочда михланган” деган фикрдан иборат, шу ҳақиқатга ишонмайдиган ва уни қабул қилмайдиган киши сеҳр остида бўлиб, ҳақиқатни кўрмайди ва ёлғонга ишонишни бошлайди. Мана шунинг учун ҳам Худо жамоатда ҳаворийлар, пайғамбарлар, хушхабарчи, чўпон ва муаллимларни тайинлайди, бундан мақсад: улар Худонинг ҳақиқатини бошқаларга қайта-қайта айтиб туриб, уларни имонда мустаҳкам қилишади. Шу сабаб билан ҳам Павлус уларга шу мактубни ёзиб, уларни ҳақиқий йўлга қайтаришга ҳаракат қиляпти.\nПавлус улар билан бўлганда уларга шундай қилиб хушхабарни айтган эдики, яъни у керакли даражада Исонинг хочда ўлгани ва қайта тирилгани ҳақида гапирган эдики, улар худди кўз олдиларида шу ҳодиса рўй бергандай бўлган эдилар. Биз ҳам бошқаларга хушхабарни айтганда, унинг марказида доим Исо Масиҳ ва Унинг хочда қилган иши бўлиши шарт. Шунда ҳақиқий хушхабар ўз ишини бажаради ва одамлар имонга келади ва бошқа мўъжизалар содир бўлади. Агар бундай хушхабар айтилмаса, бунинг тескариси содир бўлади, яъни деярли ҳеч ким нажот топмайди, ҳеч қандай мўъжизалар бўлмайди ва қилган ишдан ҳеч фойда бўлмайди. Биз ҳам Павлусдан ўрнак олишимизга Худоим ёрдам берсин!\n“Сизлaрдaн бир нaрсaнигинa билмоқчимaн: сизлар Муқаддас Руҳни қандай қабул қилдингизлар, Тaврот Қонунигa aмaл қилиш билaнми ёки имон тўғрисидaги xaбaрни эшитиш билaнми?”\nПавлус бу оятда савол бериш орқали уларнинг хатосини кўрсатмоқчи. Унинг саволини аниқроқ қилиб шундай деб таржима қилса бўлади: “Сиз Руҳни Қонун ишларини қилиш биланми ёки Ишончга қулоқ солиш билан қабул қилдингизми?” Кўпинча Павлус шу каби саволлар беради ва уларга жавоб аниқ бўлади. Бундай саволларни реторик савол дейишади. Бу саволга аниқ жавоб бор: улар Муқаддас Руҳни имон билан қабул қилган эдилар. Бу ерда ишончга қулоқ солиш деганда, инсон хушхабар эшитганда Исо Масиҳга ва У хочда қилган ишига ишониш назарда тутилади. Яъни айнан шундай йўсинда Исога ишониш орқалигина инсон нажот топади, юқоридан туғилади ва ўша захоти Муқаддас Руҳ унинг ичида маскан топади. Биз нажот топганимизда қандайдир иш бажармадик, биз фақат Исога ишонган эдик ва шу билан Руҳни қабул қилдик. Шу билан биз имонга бўйсундик, десак бўлади; бошқаларни ҳам имонга бўйсунишини биз истаймиз ва шунинг учун Руҳ етакчилигида бошқаларга шуларни айтамиз. Агар таълимотда адашган масиҳийлар бўлса, Руҳ ёрдамида уларга тўғри йўлни кўрсатамиз.\n“Сизлaр шунчaлик фaҳмсизмисизлaр? Муқaддaс Руҳ кучи билaн бошлaб, энди ўзингизнинг бaшaрий кучингиз билaн битирмоқчимисизлaр?”\nБу оятда юқоридаги оятдаги фикр давом қилиняпти. Галатияликлар ишонган таълимот ёлғон эди, шунинг натижасида улар нотўғри иш қилишяпган эди ва буни Муқаддас Руҳ Павлус орқали аҳмоқлик ёки бефаҳмлик деб атаяпти. Яна бу оятда савол берилган ва унга аниқ жавоб борлигини кўрамиз. Биз нажот топганимизда ичимизда Муқаддас Руҳ ишлай бошлайди ва шунинг учун бизда кўп ўзгаришлар содир бўлади. Бироқ биз бундай руҳий ўзгаришларга ўз кучимиз билан эришмадик, буни фақат Худонинг Ўзи Муқаддас Руҳ орқали амалга оширади. Бироқ кўпчилик масиҳийлар адашиб, энди нажот топганимдан кейин, мен ўз кучим билан руҳан юқори даражага эришаман, деб нотўғри ўйлайдилар. Кўпчилик нафақат шундай фикрлайдилар, балки шуни амалга оширишга тушадилар. Албатта улар ҳеч қачон бунга эришолмайдилар, бунинг иложи йўқлигини биз аввал Каломдан кўрсак бўлади, шу билан бирга ўз кучи билан камолатга эришган одамни кўрмайсиз, чунки биз ҳаммамиз ожиз одаммиз.\nШундай қилиб, галатиялик масиҳийлар нажот топганда Руҳ орқали нажот топишган эди, бироқ шундан кейин ўз кучлари билан муқаддасланмоқчи бўляпган эдилар. Бироқ биринчи қадамни ишонч билан қўйганимиздек, кейинга қадамни ҳам ишонч билан қўйишимиз шарт, бундан ўзгача йўл йўқ. Афсуски, кўп масиҳийлар мана шу ҳақиқатни билмаганлари учун, улар доимий мағлубиятда юрибдилар. Доим ғалабада юришнинг ягона йўли эса шу иноят хабарига ишонишдир: Исо Масиҳга ва Унинг хочда қилган иши орқали биз иноятни оламиз ва ҳамма бошқа нарсаларни ҳам шу йўл билан оламиз. Шундай ишонган киши доим гуноҳ табиати устидан ғалаба қилиб яшайди. Бундай қилмаган инсон эса доим мағлубиятда яшайди. Сизнинг ҳаётингизда шуларнинг қайси бири содир бўляпти? Сиз ғолибмисиз ёки мағлуб?\n“Бекоргa шунчa синовлaрдaн ўтдингизлaрми? Ҳaқиқaтaн ҳaм бекоргa эдими?”\nИнсон Исо Масиҳни қабул қилганидан кейин синовлардан ўтади. Одатда атрофдаги одамлар бизга қаршилик қилади. Умуман олганда бизда учта душман бор: шайтон (ва унинг хизматкорлари), дунё (дунёдаги Худога қарши бўлган тизим) ва башарий тана (ўзимизнинг кучимиз ва идрокимиз). Шу ҳамма душманларимиз устидан бизга фақат Исо ғалаба беради ва У аллақачон ғалабани қўлга киритди, биз фақат шунга ишониш орқали ўз ҳаётимизда шу ғалабани кўрамиз. Ҳаётимизда турли хил синовлар бўлади, шулар орқали Худо бизга аллақачон берган нарсаларга биз қанчалик ишонишимизни синаб кўради. Худди ўқитувчи ўқувчиларни аллақачон ўтилган дарслар бўйича имтиҳон қилгандек, Худо ҳам бизга аллақачон берган нарсалари ва дарслари бўйича синайди. Демак сиз олдингизда турган синовдан ўтишга керакли қурол ва билимга эгасиз, фақат Исога ишонинг ва Ундан ғалабани кутинг ва шунда ғалабага эришасиз! Бу оятда шундай синовлардан воз кечманг, деяпти, чунки синовлар мақсад билан бизга берилади. Агар улардан воз кечиб, ёлғонга ишонишни бошласак, унда ўша синовлар бекорга бўлган бўлиб қолади.\n“Xудо сизлaргa Ўз Руҳини бaxш этиб, орaнгиздa aжойиб мўъжизaлaр ярaтмоқдa. У буни Қонунгa aмaл қилгaнингиз учун қиляптими ёки эшитгaнлaрингизгa имон келтиргaнингиз учунми?”\nБу оят иккинчи оятга ўхшайди. Худо бизга Муқаддас Руҳини бериши ва орамизда мўъжизалар яратиши фақат ишончга асосан бўлади. Худо доим ишонч асосида бизга нимадир беради ва нимадир содир қилади, ҳеч қачон қонун ишларини бажариш орқали бундай қилмайди. Шуни билиб олинг ва шуни тушуниб олинг. Чунки айрим пайтлари биз ҳақиқатни тушундим ва унга ишонаман, деб ўйлаймиз, бироқ ўз ҳаётимизда шунинг тескарисини қиляпган ҳам бўлишимиз мумкин. Шунинг учун сиз ўзингизни текшириб туришингиз керак, сиз имондамисиз, деб ўзингизни текширинг. Худонинг олдига келганда ўзингиз қилган ёки қилмаган ишларни санаб чиқасизми ёки фақат Исо Масиҳ мен учун қилган иши асосида олдинга келдим, деб айтасизми? Ёки Худо сиз орқали мўъжиза яратса, шуни ўзингиз қилгандек юрасизми? Биродарим ва опам, ишончингиз доим Исо Масиҳга ва У хочда қилган ишига қаратилсин!


JICA кўмагида 19 нафар ўзбекистонлик Япониянинг етакчи университетларига ўқишга юборилади - Darakchi\nJICA кўмагида 19 нафар ўзбекистонлик Япониянинг етакчи университетларига ўқишга юборилади\nЖАМИЯТ 14.08.2020, 14:28\n“Ўзбекистон Республикаси вакилларининг ўқишини ташкил этиш учун Япония Ҳукумати грантидан самарали фойдаланиш чора-тадбирлари тўғрисида”ги Ҳукумат қарори (478-сон, 12.08.2020 й.) қабул қилинди. Бу ҳақда Адлия вазирлиги маълум қилди.\nҚарорга кўра, Япония халқаро ҳамкорлик агентлиги (JICA) кўмагида Ўзбекистон вакилларининг 2020-2021 йилларда Япония етакчи университетлари магистратураси ва докторантурасида ўқиши учун Япония Ҳукумати томонидан 263 млн. япон йени (2,48 млн АҚШ доллари эквивалентида) миқдорида грант ажратилган.\nУшбу грантлар асосида ўқиш учун (магистратурада 18 нафар ва докторантурада 1 нафар) талабгорлар давлат бошқаруви органлари, хўжалик бирлашмалари, маҳаллий давлат ҳокимияти органларида меҳнат қилаётганлар орасидан танлаб олинади.\nОлий ва ўрта махсус таълим вазирлигига Япония томони билан келишган ҳолда лойиҳани амалга ошириш доирасида грант олиш ва унга хизмат кўрсатиш билан боғлиқ тартиботларни расмийлаштириш юклатилди.\nМаълумот учун, JICAнинг “Кадрлар тайёрлаш учун стипендиялар тақдим этиш лойиҳаси” доирасида ўтган 2 йил давомида 34 нафар Ўзбекистон вакиллари Япониянинг етакчи университетларига ўқишга юборилди.


Ўзбекистон: Миллий валюта курсини ким белгилайди? - Фарғона.Ру ахборот агентлиги\n00:22 msk, 23 Сентябрь 2020\n02.06.2014 12:05 msk\nШермамат Абдуллазода узоқ вақт давомида Ўзбекистон Республикаси молия вазирлигида (шу жумладан, Казначействода) раҳбарлик лавозимларида ишлаб келган. 2004 йилда мамлакатдан қочиб кетган, ҳозир оиласи билан АҚШда яшаяпти. Жаноб Абдуллазода “Фарғона” ахборот агентлигига ўзбек сўмининг АҚШ долларига нисбатан курси қандай шаклланиши (аниқроғи учта курс), Ўзбекистон давлат бюджетини тузиш учун қандай маълумотлардан фойдаланишаётгани ҳамда республика молия соҳасида қарор қабул қилиш механизми қанақа эканлиги ҳақида сўзлаб берди. “Мамлакатни тарк этганимга ўн йил бўлганига қарамай, бу соҳада ҳеч нарса ўзгармаганига ишончи комил. Ҳаммаси бунданда ёмон бўлиб қолган”, - дейди Шермамат АБдуллазода.\n- Сўмнинг курси қандай белгиланади? Нега улар учта: расмий, конвертация учун ва “қора бозор” курси?\n- Бу масала чет эллик инвесторлар учун энг дардли бўлиб, энг кўп савол ҳам шу ҳақда берилади. Мен Молия вазирлиги Чет эл инвестициялари бошқармасида ишлаганман, бошқарма бошлиғи вазифасини бажариб, Ўзбекистонга келаётган барча инвестициявий лойиҳаларни таҳлил қилганман. Лойиҳадан фойда бўладими, унга ҳукумат кафолатини берса бўладими, шу ҳақда хулоса бериб келардим.\n- “Ўйлаб чиқарадилар” деганингиз нимаси?\n- Ўзбекистон ҳалқаро ҳамжамиятларга тақдим этадиган ҳисоботларида ўзини халқаро стандартларнинг барча талабларига жавоб бераётганини кўрсатмоқчи бўлади, чунки агар Халқаро Валюта фонди ёки бутунжаҳон банки Ўзбекистон бу талабларга жавоб бермайди, деган хулосага келса, унда ҳеч қайси инвестициявий банк займ бермай қўяди, Ўзбекистон иқтисодиётига сармоя киритмайди. Тошкент барқарор иқтисодиёт кўрсаткичларини намойиш этишга мажбур. Шунинг учун барча расмий ҳисоботлар “ҳа, биз барқарормиз”, дея гувоҳлик берадилар. Курсни 1-2 сўмга алмаштириш мумкин, аммо у ўтган йили ХВФ ёки БЖБ текширган даврга нисбатан сезиларли даражада ўзгаргани йўқ.\nШермамат Абдуллазода, АҚШ, 2014 йил апрель.\n- Сиз валюта курсини ўз билганларича ўйлаб чиқарадилар, демоқчимисиз?\n-Ҳа. Сиз бошқа мамлакатларда, биржаларда валюта курсининг қандай кўтарилиб-тушишини кўриб турибсиз. Тошкентдагилар ҳам ўзлари учун шунақа қалбаки шкала, сохта графикларни чизиб юрадилар: бироз юқорироқ ёки бироз пастроқ... Молия вазирлигида (эртанги кунги валюта курси кўрсатилган - таҳр.) ҳужжат тайёрланади, вазирлар маҳкамасига, иқтисодий блок учун масъул бош вазир ўринбосирига берилади. У ерда ҳужжатни ўрганиб президент аппаратига оширадилар. У ёғига курсни жаноб Каримовнинг ўзи кўриб чиқади.\n- Ҳар сафар шахсан ўзи кўриб чиқдими?\n- Нега энди тунда? Курс каллага келган ҳаёллар маҳсули экан, нега буни иш куни давомида бажариб бўлмайди?\n- Мен Молия вазирлигида ишлган кезимда, коммунистик иш олиб бориш услублари сақланиб қолган эди. Ахир Каримов Ўзбекистон Коммунистик париянинг биринчи котиб бўлган, СССР тарқаб кетганидан кейин эса ҳаммаси бадтар бўлиб кетди, чунки Ўзбекистон эмас, балки Каримов уни назорат қиладиган раҳбарлардан мустақил бўлиб қолди, уни тергайдиган одам қолмади...\n- Ҳар куни шунақами?\n- Деярли ҳар куни. Баъзилар гарчи зарур бўлмаса ҳам шанба ва якшанба кунлари ишга чиқар эдилар. Қайсидир фурсатда мен якшанба кунлари ишга бормай қўйдим. Бошқалар эса ўзларини кўрсатиш учун келардилар. Бошлиқнинг кўзига яхши кўриниш учун. Мен буни ёмон кўрардим.\n- “Бозор курси” қаердан олинади?\n- Уни ҳам шунақа (сунъий равишда) ўрнатадилар. Аммо бу курс валютани бозор шароитида сотиб олмоқчи бўлганлар учун, дея огоҳлантирадилар.\n- Бозор курсини ҳам Каримов тасдиқлайдими?\n- Йўқ. Бозор курси – бу давлат курси. Қора курс эса ноқонуний бозорда шаклланади, мен буни натурал биржа курси деб атаган бўлардим. Халқаро валюта фонди ва барча бошқа халқаро молиявий институтларнинг барча ҳисоботларида айнан мана шу “қора бозор” курси кўрсатилиши керак.\n- Молия вазирлиги конвертация учун квотани компания эҳтиёжига нисбатан атайлаб камайтириб берадими? Валютани қимматроқ курсда сотиб олишга мажбур қилиш учун қилинадими бу?\n- Ҳаммага бергани етарли валюта йўқ. Баъзи ташкилотларга йилнинг қайсидир даври мобайнида умуман ҳеч қандай конвертация берилмайди. Қўшма корхоналар очган инвесторлар Молия вазирлигига, Вазирлар маҳкамасига бориб илтимос қилардилар. Бу нимага олиб келди? Пора беришга.\nУшбу рўйхат тузилаётганда Молия вазирлиги мутахассислари қайси ташкилотларга тегиб бўлмаслигини яхши биладилар. Уларга биринчи навбатда, давлатнинг минимал курси бўйича берилади, чунки бу, мисол учун, Каримов қизининг ёки яна аллакимнинг лойиҳаси... Ҳомийлари йўқ лойиҳаларга эса квотани атайлаб камайтиришлари ва шу йўл билан пулларини шиллишлари мумкин.\n- Балки ҳозир бошқачадир?\n- Нималар деяпсиз, ҳозир ҳаммаси олдингидан бадтар ёмон бўлиб кетган.\n- Давлатнинг валюта сиёсати шуми энди?\n- Ҳа. Бу Ўзбекистоннинг қоғозга тушмаган сиёсат қонунидир. Мен тез-тез эътироз билдириб турардим, тилим – душманим, деганларидек...\n- Молиявий вазирлигининг осмондан олиб қўядиган яна қанақа ҳунарлари бор?\n-Бюджет. Харажатлар даромадлардан кўпайиб кетмаслиги керак...\n- Нима демоқчисиз, солиқлар...\n- Ҳа. Молия вазирлиги солиқчиларга рақам беради ва улар шунча пулни тўплаши керак. Мен доим ҳайрон бўлардим: қанақа қилиб? Тўпланган солиқлар суммаси объектив тарзда белгиланиши керак. Мисол учун, ер солиғи инфляцияга боғлиқ. Энди агар ҳисоботларда биз инфляция йўқ, дея кўрсатамизу, лекин унда нега (ер нархи ўзгармаган бўлса ҳам) ер солиғи кўтариляпти?\n- У ҳам ҳукумат тарфидан тайёрланган ҳисоботларни ўрганиб чиққанку. Аслида иш қандай кечаётганини у қаердан билиши мумкин?\n- Ҳа. Унинг учун бошқа йўл йўқ. Бундан ташқари, Ўзбекистонда шунақа услуб мавжудки, текширувчи келса, уни жуда яхши кутиб оладилар, музейларга олиб борадилар, дустурхон солиб меҳмон қиладилар... Улар текширувчи неча кунга келганини билишадику. Кейин бўлса, унга ҳужжатнинг тайёр лойиҳасини тутқазишади: мана ҳаммасини ёзиб тайёрлаб қўйдик, деб...\n- Мени гангитиб қўйдингиз. Агар солиқ суммаси ва валюта курси осмондан олиб белгиланса, унда иқтисодиётнинг фалокатга йўлиқишига оз қолди, деганини англатадику. Ахир бу узоқ вақт давом этиши мумкин эмаску?\n- Менинг тасаввуримча тизим шунчалик чалкашиб кетганки... Аммо Каримов ҳокимиятни тарк этмагунича, буларнинг бари давом этаверади. Бу барқарор мезон. У ўзининг баъзи ваколатларини бош вазирга ўтказиши мумкин ёки умуман барча ваколатларини бериб қўйиши мумкин, аммо Ўзбекистонда ҳеч нарса ўзгармайди. Барибир ҳамма нарсани ўзи назорат қилади. Ваколатларни тақсимлашлар эса хўжакўрсинга, холос.\n- Нақд пул эса меҳнат муҳожирларидан келяпти...\n- Ҳа. Улар ўз оилаларини қўллайдилар, ўзлари ишлаётган мамлакатларнинг иқтисодиётини қўллайдилар. Ўзбек халқим, олий маълумотли, зиёли, ҳунарманд одамлар оиласини тарк этиб четга элга чиқиб кетишга мажбур бўлаётганига ва у ерларда ҳар қандай ишни бажаришга киришиб кетаётганларига жуда ҳам куюнаман. Мен уларни иш билан таъминлаётган мамлакатлар ва тадбиркорлардан миннатдорман.


"Севилья" ижарадаги футболчиларга кўз тикмоқда - Offside.uz – Offside'да бўлинг, офсайдда қолманг!\n"Севилья" ижарадаги футболчиларга кўз тикмоқда\nҲимоячи Маринони "Галатасарой" га бериб юборгандан сўнг "Севилья" унинг ўрнига икки футболчини ўринбосар сифатида кўрмоқда. Андалусия клуби "Манчестер Сити" футболчиси Эльяким Мангала ва "Бавария" ҳимоячиси Хольгер Бадштуберга қизиқмоқда.\nБу ҳақда Estadiodeportivo интернет-нашри хабар бермоқда.\nЎтган мавсумда юқорида исмлари келтирилган футболчилар ижарада ўтказишган.\n"Манчестер Сити"га тегишли бўлган Мангала 2016-17 мавсум бошида Испанияга йўл олган ва "Валенсия" да ижарада тўп сурган. У ҳисобига 30 ўйин ва иккита гол ёзиб қўйган.\nБадштубер эса Германия чемпионатида қолган ва мавсумни "Шальке" сафида ўтган мавсумни ўтказган. Гкрманиялик ҳимоячи Бундеслигада 10 тагина ўйинда майдонда ҳаракат қилган.\n20/07, 13:07 0


Тошкентда ўзбек-афғон бизнес-форуми бўлиб ўтди.\nЖорий йилнинг 15 июль куни "International Hotel Tashkent" меҳмонхонасида ўзбек-афғон бизнес форуми бўлиб ўтди, унда иккита давлат вазирликлари ва идораларининг вакиллари, Ўзбекистон ва Афғонистоннинг ишбилармонлик доираси раислари ва аъзолари, шунингдек кичик ва ўрта бизнеснинг 200дан зиёд вакиллари иштирок этди.\nТадбир давомида иштирокчилар томонидан икки томонлама муносабатларнинг жўшқинлиги, иқтисодий алоқалар ва саноат кооперациясининг мустаҳкамланиши, товар айирбошлаш ҳажмининг ўсиши кўп маротаба таъкидланди. Бунга тасдиқ сифатида жорий йилнинг баҳорида чегара олди ҳудудида очилган- икки мамлакат ўртасида савдо алоқаларини жадаллаштириш учун кенг истиқболларни очадиган янги лойиҳа - “Ўзбекистон-Афғонистон” эркин савдо зонасининг тақдимоти бўлиб ўтди.\nФорум доирасида шунингдек кооперацион биржа ва В2В ва G2В форматидаги музокаралар ўтказилди. Икки мамлакатнинг тадбиркорлик субъектлари ўртасида янги алоқаларни ўрнатиш ва мавжуд бўлганларини кенгайтириш ҳақида келишувларга эришилди.


Япония 2020 йилги Олимпиадада ишловчи роботларни тақдим қилди\nТокио шаҳридаги 2020 йилги Олимпия ўйинларининг ташкилий қўмитаси тадбирга ташриф буюрувчиларга ёрдам берадиган роботларни тақдим этди. Бу ҳақда TJournal хабар берди.\nУлар меҳмонларга ўз жойларини топишга ёрдам беради, керакли маълумотни айтади, ичимлик ва овқат олиб келади.\nОлимпиада давомида 2 турдаги 16 та робот ишлайди. Биринчи тур одамларга ёрдам берувчи робот, иккинчиси эса етказиб бериш хизматини бажарувчи робот. Биринчи роботнинг қўл-манипулятори бор, иккинчиси ички томондан ахлат қутисига ўхшайди.\nРоботларни ишлаб чиқарган Toyota компанияси улар Олимпиада давомида энг кўп ногиронлар ва кам ҳаракат қилувчи меҳмонларга керак бўлади деб ҳисоблайди. Компания бундай роботларни 2030 йилдан оммавий сотувга қўйиш ниятида.\nРоботлардан ташқари Олимпиада-2020 давомида Panasonic компаниясининг экзоскелетлари ҳам хизмат қилади. Улар ишчиларга оғир юкларни кўтариш ва ташишга ёрдам беради. Экзокостюмлардан тадбирнинг ўзида эмас, балки аэропортларда ва чегара ҳудудлар да фойдаланилади. Panasonic бу билан ишчиларнинг самарадорлиги 20 фоизга ошиши ва оғир юкларни қийинчиликсиз ташиш имкони яратилишини таъкидлаган.\nБу Япониянинг Олимпия ўйинларида ўзининг техник даражаси юқори давлат эканини биринчи марта кўрсатиши эмас. 1964 йилдаги ўйинларда расмийлар супер тезюрар поезд Синкансенни тақдим қилган эди. Ундан ҳозирги кунгача фойдаланилади.\nОлимпиада 2020 да асосий урғу нафақат технологияга, баки экологияга ҳам берилмоқда. Ғолиблар қайта ишланган материалдан қилинган медалларга эга бўлади.\nКиритилди: 23:30 15.03.2019. Ўқилди: 793 марта. Фикрлар сони: 0 та.


Саудия Арабистонидан муқаддас жойларга зиёрат учун солиқни бекор қилишни сўрашмоқда\tmuslim.uz\nТуроператор ва зиёратчилар Саудия Арабистони ҳукуматидан кичик Ҳажни амалга ошириш учун белгиланган солиқни бекор қилишини сўраб, мурожаат қилишмоқда. Ҳозирда йиғим миқдори тахминан 533 АҚШ долларига тенг. Бундан ташқари, мазкур солиқ бир марталикми ёки кейинги зиёратда ҳам яна тўланадими, аниқ эмас. "Бу солиқ – Умра бўйича операторлар учун катта зарба", - дейди Ҳиндистоннинг Керала шаҳридаги туристик компания вакили. Маълумотларга кўра, ҳар йили Саудия Арабистонига 7 миллион зиёратчи ташриф буюради. Манба:Muxlis.uz/Islam-today\n240 марта ўқилди\tДругие материалы в этой категории:\n« Дубай биринчи ўринда\tТарихий масжид ҳаробалари топилди »


Нью-Йорклик сантехникачи лотереяда 136 млн доллар ютиб олди » Ўзбекистон янгиликлари – Zamin.uz\nНью-Йорклик Пероси исмли сантехникачи лотереяда 136 млн доллар ютиб олди. Пероси бу ютуқли лотерея чиптасини март ойи бошида сотиб олган эди, деб ёзади Kun.uz. Март ойи ўрталарида бахтли чипта Пероси лотерея сотиб олган дўкондан сотиб олингани ҳақида гаплар тарқаган, бироқ Пероси бунга аҳамият бермаган. У унга ўзининг эски юк машинасини таъмирлаш учун пул керак бўлиб қолгандагина апрель ойи бошида ўз чиптасини текшириб кўришга қарор қилган. Пероси 136 млн доллар ютиб олганини тушунгач, ҳайратдан ёқасини ушлаб қолди.\nПероси ўзининг ютуғини ўғли билан баҳам кўришга қарор қилди ва унга ютуқнинг 30 фоизини берди. Пероси барча солиқларни тўлагандан кейин қўлига 38 млн 612 минг 55 доллар олди, унинг ўғлига эса 16 млн 548 минг 23 доллар тегди.\nПероси ўзининг ютуғини ақл билан сарфламоқчи: у янги юк машинаси сотиб олиб, Нью-Йорк штати бўйлаб саёҳат қилмоқчи.\n22:36 Америкалик жуфтлик лотереяда 536 млн доллар ютиб олди\n14:58 Канадада 45 миллион долларлик жекпотни ютиб олган лотерея ўйинчиси қидирилмоқда\n12:27 БААлик 8 ёшли бола Bentley GT V8 машинасини ютиб олди


Блогерлар мусобакаси: Адолат қарор топганда… | Fayzbog.uz\nБлогерлар мусобакаси: Адолат қарор топганда…\nБугун негадир, жуда хушкайфият билан уйғондим. Ҳовлига чиқсам ҳатто осмондаги энди ўзининг малоҳатини кўрсатаётган қуёш ҳам бошқачароқ бўлиб кўринди кўзимга. Ҳар куни пахта теримига олиб кетадиган автобусга кечикишдан хавотирланиб тез- тез уй юмушларини қилиб улгуриш учун шошиладиган, ҳамшираликни вақтинча пахтакорликка алмаштирган бебаҳо рафифам бугун негадир бамайлихотир қозон ўчоқ бошида хиргойи қилганича нималардир пиширяпти.\n— Онаси, нима балолар қилиб юрибсан, пахтангга бормайсанми? Тунов кунгидай автобусингга кечикиб, машинангизда ташлаб қўйинг, дадажониси, десанг айтиб қўяй олдиндан, машинада бензин йўқ, бензин “қўлда” беш мингга чиқиб кетди, так что то, энди заправкага бензин келмагунча машина юрмайди, тушундингми? –десам, оғзи кулоғида, менга қараб:\n— Вой, адажониси, кеча ишдан кеч келганингизга айтиш эсимдан чиқибди. Сизга айтсам, кеча пахтани ўлчатиб топшириётувдик, бир маҳал шахсан вилоят ҳокимининг ўзлари ёнида казо-казолар билан ташриф буюрдилар. Ҳамма ҳашарчиларни йиғиб, “эртадан бошлаб пахтага чиқиш йўқ, сизларни оввора қилиб, мажбурлаб далага олиб чиққанимиз учун кечиринглар. Бундан кейин ҳамма фақат ўз ишини бажарсин. Бажаргандаям виждонан бажарсин. Кеча ҳар бир туманимизга нақ элликтадан пахта териш машинаси келди. Бундан кейин пахтани фақат пахта териш машиналарида терамиз. Эртага пахтага кетган барча талабалар ҳам уйларига қайтиб келадилар” деб ҳаммани хурсанд қилдилар. Илоҳо, тани жони соғ бўлсин Ҳокимимизнинг. Энди ҳеч қачон бизни далага ҳайдашмас экан. Шунақа гаплар. Қани тезроқ чойингизни ичиб, машинангизга қанчадан бўлсаям топиб бензин-пензинингизни қуйингда қизингизни пахтадан келишини кутиб олиш тараддудини кўринг, дадажониси. Телефон қилувди ҳали замон келиб қолишар, -деса бўладими, худди томдан тараша тушгандай.\n— Нима бало, алаҳсираяпсанми ё ҳазиллашяпсанми?\nБу гапларга ишонишимни ҳам, ишонмаслигимни ҳам билмай апил -тапил нонушта қилдим. Бензин топиб келай, деб кўчага чиқсам, 17 йил мактабда ўқитувчи бўлиб ишлаганидан сўнг олий маълумотинг йўқ, деб уч йил олдин бўшатилганидан бери бекор юрган ҳам қўшним, ҳам синфдошим Шарифа қаергадир шошиб кетаётган экан.\n— Ҳа, йўл бўлсин эрталабдан синфдош, -десам “ишга, синфдош“ деганича кулиб ўтиб кетди…\nНариги кўчадаги Ҳамид бензинчиникига бориб, беш литр бензин сўрасам, тиржайганича “энди бензин йўқ заправкалар бизга бермай, очиқчасига сотадиган бўлибди, любой заправкага бориб 2000 дан қуйиб кетаверасан, гапимга инонавер” деса бўладими… Нималар бўляпти ўзи, одам ишонгиси келмайдиган гаплар-а. Ишқилиб заправкагача бензин етсинда, дея ўз- ўзимга минғирлаб уйга келиб машинани ўт олдираман деб турсам, “нима ўзингиз билан ўзингиз гаплашяпсизми дадаси?” сўради хотин.\n— Йўғ-е, — кейин бирдан эсимга тушиб кетиб, — Бу Шарифа қўшнинг бечора ниҳоят иш топибдими?\n-Э, ҳа, дадажониси ишонаверинг маҳалламиз раиси Гулнора опа шахсан уйларига келиб “Шарифахон, шунча йил мактабда ишлагансиз, иш қидиравериб чарчабам кетдингиз, эртадан бошлаб маҳаллага котибаликка ишга чиқинг. Анча қийналибам қолдингиз” деб тайинлаб кетибди.\n— Ё алҳазар, Гулнора опанг маҳаллага раислик қилаётган 28 йилдан бери бу лавозим фақат Бозоровлар династиясига тегишли эди-ку. Эр ҳам, хотин ҳам навбати билан шу котибаликдан пенсияга чиққач бу лавозим уларнинг ўғилларига етганди-ку. Шамол қайси томондан эсибдики, маҳалланинг раисаси котибликни Бозоровлардан тортиб олибди. Худо инсоб бергани рост бўлсин. Майли мен кетдим қизингни кутиб олай.\nМашинани ҳайдаб энди шаҳарчанинг марказий кўчасидаги ягона светофор бор чорраҳага етай дегандим ДАН ходими қаердандир пайдо бўлиб ҳуштак чалди.\nОббо шунча хушхабарлардан кейин энди дилхиралик бошланадиган бўлдида. Ҳозир хавфсизлик камари учун жарима ёзилади, ундан сўнг аптечка сўралади, уни кўрсатсанг ўт ўчириш мосламаси, кейин жакет ва ҳоказо аксига олиб чўнтакдаям бензинга аталгандан бошқа ҳеч вақо йўқ, деган хаёл билан йўлни чеккасига ўтиб тўхтадим. Энди машинадан тушмоқчи эдим, машинамни ёнига етиб келган ДАН ходими “Тушманг. Тушманг ўртоқ ҳайдовчи, мен инспектор сержант Комиловман. Ҳужжатларингиз.” Ҳужжатларимга текшириб, ишонмайсиз менга қараб “Хавфсизлик камарини тақмабсиз, илтимос дарров тақиб олинг бу сафар сизни кечираман ва оғзаки огоҳлантираман. Оқ йўл сизга! “ деса бўладими. Бир лаҳза тилим калимага келмай зўрға “раҳмат” сўзини топдим…\nЎғлим қўнғироқ қиляпди. Нима бўлди экан деб машинани яна йўл чеккасида тўхтатиб гўшакни кўтардим. Ўғлим гапиряпти- ю қулоқларимга ишонмайман. Гап шундаки ота-бола иккаламиз ижарага жой олиб кичкинагина дурадгорлик устахона очганмиз. Бинони эгаси ҳадеб ижара ҳақини оширавериши оқибатида торгина жойига ҳўкиздай ҳақ тўлаймиз. Уч йилдан бери туман ҳокимлигига устахона қўриш учун ер сўраб қатнайвериб ўнта ковуш тўздирдиков. Ўғилчанинг айтишича эса ҳозиргина шахсан ҳоким бобомизнинг ўзлари устахонамизга келиб ер ажратиб беришга ваъда бериб кетибдилар. Тавба, бугун қуёш ғарбдан чиқдими ёки ниҳоят Президентимиз шарофати билан юртимизда бўлаётган ўзгаришлар шамоли биз тамонларга ҳам етиб келдими….\nШу пайт …. “эй, дадаси турмайсизми?” деган овоздан уйғониб кетдим. Эсиз- а, хотин хар доимгидай энди адолат қарор топганда белига тепди-я . Ахир туяни ҳам ҳеч бўлмаса тушида ҳаммомни орзу қилишга ҳаққи борку!\nШирин тушлар кўрувчи Давлат Назар\nМАЪНАВИЯТ ЎЧОҒИДАГИ “ЎЙИНЛАР”: обуна ортидаги кўзбўямачиликлардан ким манфаатдор?\nЖонимни оғритиб ҳузур қиламан\nушбу мақола бундан уч кун олдин ёзилган эди, тасодифни қарангки, хушхабар тарқалди: пахтадан бюджет идораларининг ходимлари ва талабалар ҳақиқатдан ҳам қайтарилди


Тайёрлов гуруҳлари – 2002. “НАСАФ” ЧЕМПИОН! - "Насаф" ФК расмий веб-сайти\n13 Nov 2018 Янгиликлар, "Насаф"га оид асосий хабарлар\nТайёрлов гуруҳлари – 2002. “НАСАФ” ЧЕМПИОН!\nБугун Қарши шаҳрида ўтаётган Суперлига ва Про-Лига клубларининг 2002 йилда туғилган тайёрлов гуруҳлари ўртасидаги Республика мусобақасининг финал учрашувлари бўлиб ўтди.\nУнда бош соврин учун “Насаф” ҳамда “Андижон” клуби тарбияланувчилари ўзаро баҳс юритишган бўлишса, 3-ўрин учун Тошкентнинг икки жамоаси “Нурафшон” ва “Пахтакор” жамоалари ўзаро куч синашди.\n3-ўрин учун бўлган баҳсда “Пахтакор” жамоаси ўз рақибига ҳеч қандай имконият қолдирмади ва улар 2:0 ҳисобида зафар қучишиб, 3-ўрин соҳибига айланишди.\nТайёрлов гуруҳлари – 2002. Республика мусобақаси. 3-ўрин\n“НУРАФШОН” - “ПАХТАКОР” 0:2 (0:0)\n13.11.2018. “Насаф” ФМ майдони. 11:00да\nҲакамлар: Равшан Абдувоҳидов (Қарши), Сухроб Султонов (Шахрисабз), Элнур Дониёров (Қарши), Фирдавс Норсафаров (Қарши)\nНазоратчи: Шамил Жумаев (Шахрисабз).\nГоллар: Абдуллоҳ Абдулазизов, 63’-0:1, 74’-0:2.\nМусобақанинг олтин медали учун “Насаф” ва “Андижон” жамоалари финалда ўзаро куч синашди.\nУчрашув жуда қизиқарли ва муросасиз курашларга бой бўлди. Стадионга ташриф буюрган мухлислар ҳам зерикиб қолишмади. Ўйиннинг 3-дақиқасида Алибек Давронов томонидан ҳисоб очилди. Бу гол ёш футболчиларимизга руҳий далда бўлди ва қолган дақиқаларда ҳам ҳужумкор ўйин намойиш этишди. Биринчи бўлимнинг 18-дақиқасида Ҳусайн Норчаев ҳисобни 2:0га ўзгартиришга эришди. Тўғри, футболчиларимиз дастлабки бўлимда бундан ташқари ҳам вазиятларга эга бўлишди. Аммо “Андижон” жамоаси ҳимоячилари ва айниқса посбони бошқа хатога йўл қўйишмади. Биринчи бўлим ана шу ҳисобда якунланди.\nИккинчи бўлимнинг 61 ва 79-дақиқаларида Ҳусайн Норчаев яна икки марта гол уришга эришди ва учрашувда хет-трик муаллифига айланди. Шуни алоҳида таъкидлаш жоизки ушбу тарбияланувчимиз кўпгина муосбақаларда тўпурарлар рўйхатини бошқариб келади.\nАлбатта бу ҳисоб жамоамизнинг мутлақ ғалабасини таъминлар эди. Шунданда сўнгги дақиқаларда жамоамиз бироз ўйинни бўшаштириб қўйди. Натижада 86-дақиқада “Андижон” жамоаси ўйинчиси Абдулазиз Муҳаммаджонов орадаги ҳисобни битта голга қисқартиришга эришди. Аммо улар бошқа гол ура олишмади. Учрашувнинг вақти ҳам ниҳоясига етиб қолган эди.\nШундай қилиб, мураббийларимиз Элдор Мойлиев ва Илёс Пардаевлар қўл остидаги U-16 жамоамиз мусобақанинг олтин медалларини қўлга киритишди.\n“Андижон” жамоаси эса кумуш медалларни қўлга киритди.\nЭслатиб ўтамиз, Элдор Мойлиев ва Илёс Пардаевлар қўл остидаги U-16 жамоамиз бу йилги мусобақаларда муваффақиятли иштирок этмоқда. Шунингдек Суперлига U-16 биринчилигида ҳам ўз минтақасида юқори ўринни қўлга киритди.\nҚуйида финал учрашувининг қайдномасини эътиборингизга ҳавола қиламиз.\nТайёрлов гуруҳлари – 2002. Республика мусобақаси. ФИНАЛ\n“НАСАФ” - “АНДИЖОН” 4:1 (2:0)\n13.11.2018. “Насаф” ФМ майдони. 13:00да\nҲакамлар: Игорь Худайдатов (Тошкент), Махмуд Турдиев (Жиззах), Музаффар Файзуллаев.\nГолар: Алибек Давронов, 3’-1:0, Ҳусайн Норчаев, 18’-2:0, 61’-3:0, 79’-4:0 – Абдулазиз Муҳаммаджонов, 86’-4:1\n“Насаф”: 1.Асадбек Муртазоев, 4.Бекжон Раҳматов (6.Шахзод Абдимуродов, 65), 5.Алибек Давронов (с), 7.Ҳусайн Норчаев, 8.Дилшод Бердиев (16.Отажон Ниёзматов, 75), 9.Мурод Хўжамбердиев, 10.Миржалол Қосимов, 14.Озод Ражабов, 20.Шахзод Хушвақтов (, 77.Жасур Шодмонқулов, 74), 22.Азиз Хафизов, 27.Хуршид Бердимуродов.\nЗахира: 18.Дониёр Камолов, 28.Оғабек Аминов, 33.Нодир Мукаров, 42.Жаҳонгир Шерматов.\n“Андижон”: 96.Анвар Назиров (1.Саидкамол Убайдуллаев, 63), 5.Ислом Маматказин, 10.Ҳожиакбар Мўминов, 11.Исомиддин Муйдинов (4.Иззатбек Қобилов, 75), 14.Ахмаджон Муқумжонов, 17.Изатилло Абдулхонов, 18.Мақсадбек Абдуллаев (7.Абдураҳмон Тожибоев, 75), 23.Ҳикматилло Неъматиллоев, 47.Муҳаммаджон Умаров, 88.Саидбек Мирсултонов (с), 95.Абдулазиз Муҳаммаджонов.\nЗахира: 12.Миржалол Ҳайдаров, 19.Билолиддин Абдулхамидов, 24.Муҳаммадсодиқ Абдукаримов, 92.Фарҳодбек Болтабоев.\nОгоҳлантириш: Шахзод Хушвақтов (22), Бекжон Раҳматов (27) - Саидбек Мирсултонов (25), Ҳикматилло Неъматиллоев (43).\nФинал учрашуви ниҳоясига етгач ғолибларни тақдирлаш маросими бўлиб ўтди. “Пахтакор” жамоаси бронза меддалларни, “Андижон” жамоаси кумуш медалларни ва “Насаф” жамоаси олтин медалларни, мусобақа ташкилотчилари томонидан қабул қилиб олишди.\nФинал учрашувига оид фотожамланмани кейинроқ сайтимизга жойлаштирамиз.\nБугун “Насаф-2” – “Ғаллаорол” учрашуви бўлади


ЖЧ–2018 саралаши. Ўзбекистон – Қатар учрашуви превьюси / Ўзбекистон янгиликлари, энг сўнгги хабарлар\nСПОРТ 5 Шархлар 2937 кўрилди\nЖЧ–2018 саралаши. Ўзбекистон – Қатар учрашуви превьюси\nХабаринггиз бор, бугун ЖЧ–2018 турнирига саралаш босқичи “А” гуруҳи 7-турида Ўзбекистон терма жамоаси Тошкентда Қатар футболчиларига қарши баҳс юритади.\nМазкур ўйин “Бунёдкор” стадионида бўлиб ўтади. Беллашув соат 18:00 да бошланади.\nЎзбекистон терма жамоаси Қатарга қарши 12 та беллашувда иштирок этиб, 7 марта ғалаба қозонган. 3 ўйинда қатарликлар зафар қучган ва 2 тасида томонлар муроса кўчасини танлаган. Қатар терма жамоаси Тошкентда 4 марта меҳмон бўлиб, барчасида имкониятни бой берган.\nЖамоалар ўртасидаги сўнгги 5 учрашув натижаси:\nҚатар – Ўзбекистон 0:1 | ЖЧ–2018 саралаши\nҚатар – Ўзбекистон 3:0 | Ўртоқлик учрашуви\nЎзбекистон – Қатар 5:1 | ЖЧ–2014 саралаши\nҚатар – Ўзбекистон 0:1 | ЖЧ–2014 саралаши\nҚатар – Ўзбекистон 0:2 | Осиё Кубоги–2011 саралаши\nЎзбекистон миллий терма жамоаси айни дамда 561 очко билан ФИФА рейтингида 63-поғонадан жой эгаллаб турибди. Осиё мамлакатлари орасида миллий терма жамоа Эрон, Жанубий Корея, Япония, Австралия ва Саудия Арабистонидан кейин олтинчи ўринда жойлашган.\nҚатар терма жамоаси 415 очко билан жаҳон рейтингида 84-поғонада бормоқда. Осиё мамлакатлари орасида эса Қатар юқоридаги мамлакатлар ва БААдан кейин 8-ўринда бормоқда.\nЎзбекистон терма жамоаси ҳимоячиси Виталий Денисов жароҳати туфайли, Ислом Тўхтахўжаев эса сариқ карточкалари тўпланиб қолгани учун Қатарга қарши ўйинни қўйиб юборади.\nҚатар сафида Буалем Хухи Эрон билан баҳсда огоҳлантириш олганди ва шу сабабли битта ўйинга дисквалификация қилинди.\nУчрашув бош ҳаками этиб ироқлик Муҳаммад Қосим Саррай тайинланди. Қанотларда унинг ҳамюртлари Муҳаммад Муайяд Али ва Вотҳиқ Обаид ал-Суайди ишлайди.\nТўртинчи ҳакам вазифасини ҳам ироқлик Зоид Тамер Муҳаммад бажаради. Ҳакамлар назоратчиси – Ёқуб Муҳаммад Родзали (Малайзия). Учрашув комиссари этиб ҳиндистонлик Принц Руфус тайинланди.\nЖЧ–2018 турнирига Осиё минтақасидан саралаш босқичи “А” гуруҳи 6-туридан кейин Эрон терма жамоаси 14 очко билан пешқадамлик қилмоқда. 6-турда мағлубиятга учраган Жанубий Корея 10 очко билан 2-ўринни сақлаб қолди. Сафарда Сурияга имкониятни бой берган Ўзбекистон терма жамоаси ҳам 9 очко билан учинчи ўринда қолди. Кейинги ўринлардан мос равишда Сурия (8 очко), Хитой (5 очко) ва Қатар (4 очко) терма жамоалари жой эгаллаган.\nБугун, 28 март куни “А” гуруҳида, шунингдек, Эрон терма жамоаси ўз майдонида Хитойни қабул қилди. Сурия термаси эса Жанубий Корея меҳмони бўлди.\n“А” гуруҳи, 7-тур\nЖанубий Корея – Сурия (16:00 )\nЭрон – Хитой (17:00)\nЎзбекистон – Қатар (18:00)\nЎФФ расмий сайти\n29 март 2017, 23:12\n1.Эрон-20 очко. 2. Корея-17 очко. 3. Сурия-14 очко. 4. Узбекистон-13 очко.\nБабаян качон ёшларга имкон беради кариялар жонга тегди биз хам футбол куриб завкланишди хохлаймиз Шоумен Даврон Кабуловди Терма жамоа бош мурабйи булишига овоз берамиз Шоуменга ким нима деса десин хакикатди ёзган Сурхондарёликлар.\n28 март 2017, 14:03\nСЕРВЕР ЖЕПАРОВ 1 ТИНГА ҚИММАТ УЙИНЧИ. ТАКТИКАНИ УЗГАРТИРИБ КАРИЯЛАРНИ КЕТКАЗМАСА ОМАДСИЗЛИК ДАВОМ ЭТАВЕРАДИ\n28 март 2017, 14:01\nБУЛАР УЙИНГА КАТТИК ТАЙЙОРГАРЛИК КЎРИШ УРНИГА ГЕНРИХИДДИНЖОНЛАР ЧОЙХОНАДАДИР ХОЙНАХОЙ МУЗДАЙ ПИВАЛАРДАН А\n28 март 2017, 12:48\nБашорат истайсизми? Ўзбекистон термаси учун 4та ўйин қолди. Ўйинларда қайд этиладиган ҳисобни олдиндан билса бўлади: Ўзб-н - Қатар 2:1 (бизга 3 очко); Хитой - Ўзб-н 1:1 (бизга 1 очко); Эрон - Ўзб-н 3:1 (бизга 0 очко); Ўзб-н - Ж.Корея 1:1 (бизга 1 очко). Натижада Ўзб-н 14 очкога эга бўлади. Бунда группада 3- ёки 4- ўринни эгаллаши мумкин. Нариги группада 3-ўрин С.Арабистони олса. Плэй-офф Ўзб-н - С.Араб 1:0. Кейинги Плэй-оффда Ж.Америка қитъасидан Парагвайга рўбаро бўлса. Ўзб-н - Парагвай 1:10. Ва хаммаси тамом бўлади. Шундан кейин ахмоқона ЖЧ-2022 цикли - янги ёлғон эртак яна бошланади. Ўшанда қўғирчоқ тренер ким бўларкин?


16 апрель, 2021, 15:48\nТеглар:Миржалол Қосимов | АГМК | ОЧЛ-2021 | Ал-Ҳилол\n"Кончилар" гранд клубга қарши муносиб тура олди.\n"Ал-Ҳилол" - АГМК (2:2) учрашувидан кейинги матбуот анжуманида олмалиқликлар бош мураббийи Миржалол Қосимов қуйидаги фикрларни билдирди.\n- "Авваламбор, ассалому алайкум. Бугунги ўйин жуда ҳам қизиқарли бўлди. Ҳар икки жамоа майдонга ғалаба учун тушди, шунга яраша ҳаракатланди. Менимча, бугунги футбол четдан қараганда ҳам томошабоп бўлди. АГМК учун бугунги баҳс тарихий. Жамоамиз илк бор ОЧЛ гуруҳ босқичида ўйнади. "Ал-Ҳилол" билан сафарда ўйнаш нафақат биз учун, балки исталган жамоага катта қийинчилик туғдиради. Мен футболчиларим билан фахрланаман. Биз бу мусобақага шунчаки келмаганмиз. Кеча айтиб ўтганимдек, гуруҳ босқичи якунланганидан сўнг, кимлар кейинги босқичга чиққани маълум бўлади. Биз қўлимиздан келганича ва имкон қадар ҳар бир ўйинга жиддий тайёргарлик кўриб, ғалаба учун майдонга тушамиз ҳамда мухлисларимизни хурсанд этишга ҳаракат қиламиз".\n- "Ал-Ҳилол" нафақат Саудиянинг, балки Осиёнинг энг кучли жамоаларидан бири. Гуруҳда эса "Ал-Ҳилол"дан ташқари "Шабаб Ал-Аҳли" сингари кучли жамоалар йиғилган. Шундан келиб чиқиб, жамоанинг келгуси ўйинлардаги тайёргарлиги қандай бўлади?\n- Ҳар 3 кунда ўйин ўтказилади. Ҳозирда энг кераклигиси бу футболчиларнинг жисмоний ҳолатини тиклаб олиш. Ҳозир муқаддас Рамазон ойи. Шу боисдан ҳам ўйинлар кечки вақтга қўйилган. Лекин бу жиҳатлар баҳона бўлиши керак эмас. Айни дам жамоанинг жисмоний ҳолатини ўйиндан-ўйинга тезроқ тиклаб олиш муҳим.\n- "Ал-Ҳилол"нинг камчиликлари қай тариқа топдингиз ва уларнинг камчилиги ҳақида гапириб ўтсангиз. Шунингдек, жамоангизни иккинчи бўлимга қандай тайёрладингиз?\n- Оддий. Жамоамиз ОЧЛ гуруҳ босқичида илк бор ўйнамоқда ва кўплаб футболчилар учун мазкур мусобақа илк нуфузли турнир. Шу боисдан ҳам уларда ҳис-ҳаяжон бўлиши нормал ҳолат. Биринчи бўлимдаги дастлабки 20 дақиқа жамоа ёмон ҳаракат қилмади. Танаффусда футболчиларга биз бу мусобақага шунчаки келмаганимизни таъкидладим. Биринчи навбатда футболчилар ўз ўйинларидан роҳатланиши ва мухлислар учун ўйнаши лозим. Биринчи таймга қараганда иккинчи бўлимда анча эркин ва хотиржам ўйнашди ҳамда бу ўз натижасини берди. Рақиб камчиликлари ҳақида гапириш эса мени одатимга зид. Мен ҳеч қачон рақиб жамоанинг муаммо ёки камчиликлари ҳақида оммага гапирмаганман ва қоидамга ҳозир ҳам амал қиламан. Ташқаридан туриб гапириш осон.\n- Бугун гуруҳда дуранг натижалари қайд этилди. Келгуси ўйинларда натижалар қандай бўлади, деб ўйлайсиз?\n- Натижа борасида ҳам ҳеч қачон башорат қилмаганман. Биз доим ғалаба учун майдонга чиқамиз ва Аллоҳ бергани бўлади. Агарда натижаларни аввалдан билганимда, бу ерда ўтирмаган бўлардим. Ҳаммасини ўйинлар кўрсатади. Учрашувдан аввал эса яхши ният қилиб, бўлажак беллашувларга жиддий тайёргарлик кўрамиз ва чиройли ўйнаб, фақат ғалаба учун интиламиз.


Сўзи билан иши бир йигит - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nСўзи билан иши бир йигит\nЧоп этилган 10 Март 2016\tКӯришлар: 976\nЖамият ҳаётини матбуотсиз тасаввур қилиш қийин. Матбуотни жамият кўзгуси ҳам дейишади. Матбаасиз эса, матбуотни тасаввур қилиш қийиндир.\n11 март – Матбуотчилар байрами.\nБу кунни нишонлаш Тожикистон заминида ижод қилувчи матбуот ва матбаа ходимлари учун миллий қадриятлардан бирига айланган.\nБиз бу миллий ва касбий байрамимиз арафасида ўз касбини ҳалол ва сидқан бажариб келаётган инсонлар фаолиятига бир қур назар ташлашни лозим топдик.\nXXI аср - ахборот асри, деган ибора бот-бот эслатиб турилади.\nДарҳақиқат, шундай. Шундайлиги эса, кундалик ҳаётимиздан маълум. Одамлар бир соат олдин рўй берган воқеа-ҳодисалардан интернет тармоқлари орқали тезлик билан хабар топишмоқда. Бу прогресс.\nБироқ бу ҳодисаларнинг одамлар, хусусан, ёшлар онгига салбий таъсирини ҳам унутмаслик керак.\nXXI аср - ахборот асри.\nАхборотдан маънавий озуқа олиш ҳам, ҳар хил туҳмату маломат тошларига йўғрилган ахборот жанги ҳам, шу прогресснинг кўринишидир, балки.\nЖамиятда газетанинг роли тўғрисида, худди шу газета саҳифаларида қайта-қайта гапирилган. Такрорлашга ҳожат бўлмаса керак.\nЯхшиси матбуот байрами арафасида матбаа соҳасида анча йиллардан буён тер тўкиб меҳнат қилиб келаётган кишилар ҳақида тўхталсак яхши бўларди…\nРажабмад Муродов «Шарқи озод» нашриётининг чопга тайёрлаш цехида меҳнат қилади.\nРажабмад - ўз касбининг устаси. Асосийси, яхши инсон.\nТожикистонда мавжуд полиграфлар орасида Москва полиграфия академиясини аъло баҳоларга битириб келган ва айни дамда етук мутахассис ҳам Ражабмад Муродовдир.\nМатбуотчилар байрами арафасида Ражабмад билан суҳбатимиз қизғин тус олди.\nАслини олганда, иш юзасидан у билан ҳар кун суҳбатлашамиз.\nБайрам муносабати билан уюштирилган суҳбатимиздан маълум бўлишича, Ражабмад кенг дунёқарашга эга бўлиши билан бирга, ажойиб сўз устаси, мумтоз адабиётимиз билимдони эканини ҳам билиб олдик.\n-Нашриётимизда, замонавий технологияларни ўрнатиш, газета ва журналларимиз ҳар томонлама мазмунли ва сифатли чиқиши кераклиги ҳақида Ражабмад куйиниб гапиради.\n-Мустақиллигимиз туфайли Тожик матбуоти ва нашриёти соҳасини дунёга манзур бўлаётганлигини Ражабмад мамнуният билан сўзлайди.\nЎзи ишлаётган корхона ва унинг ютуқлари ҳақида сўзлар экан, Ражабмад «Шарқи озод» директори Ёқуб Исмоилзоданинг хизматлари катта эканлигига алоҳида урғу беради.\nДарҳақиқат, сўнгги йиллар мобайнида Тожикистонда «Шарқи озод» концернида катта ўзгаришлар рўй бераётир. Нашриётга қарашли майдонда ободончилик ишлари авж олган. Ҳар йилги Наврўзи ажам арафасида ниҳол, айниқса, манзарали арча дарахтлари ўтқазилиши, бекор қолган ерларни кўкаламзорлаштириш ишлари уюшқоқлик билан йўлга қўйилганлиги таҳсинга сазовор. Бу ердаги бунёдкорлик ишлари одамнинг баҳри дилини очади.\nРеспублика Ҳукуматининг барча чақириқларига лаббай, деб жавоб берадиган Ражабмад Муродов каби ёшларимизнинг келажакда ўз соҳаларининг зукко мутахассиси бўлиб, замон талабларига жавоб бергувчи газета ҳамда журналлар чоп этилиши ва муштарийларга манзур бўлишига шубҳа йўқ.\nРажабмад Муродов сиймосида «Шарқи озод» ишчилари ва матбуот ходимларини, Тожик матбуоти куни ҳамда яқинлашиб келаётган Наврўзи олам билан муборакбод этамиз.\nРажабмад Муродов 1971 йил 17 сентябр куни Фархор ноҳиясининг Навобод қишлоғида туғилган.\nНоҳиядаги 13-ўрта умумтаълим муассасасида таҳсил олган. 1988-93 йиллар давомида Россия Федерацияси пойтахти Москва шаҳридаги Полиграфия академиясида олий маълумот соҳиби бўлган.\nИлк фаолиятини 1993 йилда Тожикистон Республикаси Маданият вазирлигига қарашли 1-матбаада ҳарф териш цехининг бошлиғи сифатида бошлаган.\nЎн йил – 1995-2005 йиллар бадалида Россия Федерациясининг Тожикистондаги чегара қўшинлари таркибида шартнома асосида хизмат қилган. 2005 йилдан буён «Шарқи озод» нашриётининг чопга тайёрлаш цехи бошлиғи вазифасида фаолият юритиб келмоқда.\n«Тожикистон Республикаси Қуролли кучларининг ХХ йиллиги» медали билан тақдирланган.


Ёшлар нега уламолардан юз ўгирмоқда? - Hidoyat.uz\nАсосий саҳифа Мақолалар Ёшлар нега уламолардан юз ўгирмоқда?\nЁшлар аввал вафот этиб кетган уламоларни анча ҳақгўй ва собитқадам деб биладилар, шунинг учун ҳам уларнинг китобларига мурожаат қилиб, диний билимларни устозсиз, мустақил равишда оладилар. Бунинг ажабланарли жойи йўқ. Мен ана шундай ёшлардан бирига шундай дедим: «Сиз илмни уламолардан олишингиз, билмаганингизни зикр аҳлидан сўрашингиз керак!».\nУ шундай жавоб берди: «Илми ва динга амал қилиш даражаси бизни қониқтирадиган уламоларни қаердан топайлик? Биз фақат ҳукумат раҳбарларининг атрофида гирдикапалак бўлаётганларни кўряпмиз-ку? Раҳбарлар рухсат беришни исташса, рухсат беришади, ман қилишни ҳоҳлашса, ман қилишади; социалистик ҳукумат бўлса, социализмни кўкларга кўтариб, унинг Исломга хос жиҳатларини қидиришади, капиталистик тузумда эса улар капитализмни Ислом номидан қўллаб-қувватлашади. Раҳбар уруш қилишни истаса, бундай уламолар тинчликни қоралай бошлайдилар, агар сиёсат ўзгариб, тинчлик керак бўлиб қолса, тинч-омонликни тарғиб қилувчи фатволар чиқариб берилади. Қуръони каримда бу ҳақда шундай дейилган «…Уни бир йил ҳалол қиларлар, бир йил ҳаром қиларлар» (“Тавба” сурасининг 37-ояти)\nМен эса унга шундай дедим: «Биз баъзи бировларнинг гуноҳларини ҳаммага юклаб, бир нечта ёмонларга қараб, қолган яхши кишиларга, ёлғонни инкор қилиб, зулмга қарши турганларга, тоғутга бўйсунишдан бош тортувчиларга, бунинг учун таҳдид ва террорга дуч келаётган, азоб чекаётган, ҳибсда ўтирган, ўз дини ва ақидасини хорламаслик учун Аллоҳ йўлида жон берганларга баҳо бермаслигимиз лозим».\nЙигит шундай деди: «Мен буни инкор қилмайман, лекин мен айнан ҳукуматга яқин турганларни, қўлида омманинг онгига таъсир қилиш қуроли бўлган машҳур кишиларни ёмон деяпман».\nШак-шубҳа йўқки, «Йирик уламоларнинг кўпчилиги раҳбарлар қўлидаги бир воситага айланиб қолган. Улар раҳбарнинг истаганини айтадилар ва унинг буйруғи билан изоҳ бериш керак бўлганда жим қоладилар. Ваҳоланки, илмни яшириш мумкин эмас, бундай пайтда индамай туриш ёлғон гапириш билан тенг бўлади, уларнинг иккиси ҳам шайтон бўлади» — дейдиган ёшлар кўп жиҳатдан ҳақ бўладилар.\nБир мамлакатда машҳур олимлардан бирини «Шариат нуқтаи назаридан қариндошчилик» деган мавзудаги телекўрсатувга таклиф қилишибди. Таклиф қилинган олим ўша ток-шоуни олиб борадиган масъул кишилардан бирига шундай дебди: «Бу кўрсатувда қариндошликни ёқлаш керакми ёки қоралашми? Мен шунга қараб тайёрланиб бораман». Бошловчи унинг бу сўзларини эшитиб, ҳанг-манг бўлиб қолибди.\nБир пайтлар раҳбарлардан бирига «Оёғини узатган қўлини чўзмайди» дея олган деган уламоларни Аллоҳ раҳмат қилсин. О, қани эди, ҳукуматга яқинлашиб олиб, маддоҳлик қилаётган олимларнинг тақвоси, иймони сусайса ҳам, ҳеч бўлмаса илми, фаросати озгина ошса!\nЎз динини чуқур тушуниб етмоқчи бўлган ёшларнинг кўпчилиги баланд минбарларда туриб, маърузалар осмонида жавлон ураётган олимларнинг суҳбатида бўлганлар, бироқ уларнинг Қуръон ва Суннатдан анча бебаҳра эканлигини кўриб, ҳафсалалари пир бўлган. Уларнинг илмлари на дардларга шифо бўлиши, на чанқоқни қондиришини кўрганлар.\nШунинг учун, илмдан ҳам, тақводан маҳрум бўлган бундай «арбоб»лардан юз ўгирган ёшлардан хафа бўлмаслик керак. Бундай сохта олимлар ўз фикрини исбот қилиш учун саҳиҳ ҳадисларни четга суриб, тўқима ҳадисларни келтирадилар, яна бошқалари баъзи ҳукмлар учун тушни ҳам далил қилиб оладилар, уларнинг калласида афсона ва эртаклардан бошқа нарса йўқ.\nЁшлар уларнинг кенг ёйилиб кетган бидъатларни қўллаб-қувватлаб, ҳақ суннат йўлини инкор қилаётганларини, кўпчиликнинг, баъзи обрўли ва бой кишиларнинг назарига тушишга уринаётганларини кўриб турибдилар. Ёшлар ҳатто яхши обрўга эга бўлиб келган баъзи олимларни ҳам эндиликда ҳукуматга ён босишда шубҳа остига олмоқдалар. Оммавий ахборот воситалари бу олимларга ёшлар билан бевосита мулоқот қилишга имкон бермай, уларни золим раҳбарларга содиқ кишилар сифатида кўкларга кўтариб мақтайдилар.\nМисрда исломий ёшлар жамоатлари тақиқлаб қўйилиб, уларнинг кўпчилиги ҳибсга олиниб, суд қилингач, машҳур олимлардан бири бу ҳақда шундай деган эди: «Агар улар ҳақиқатдан ҳам Ислом тарғиботчилари бўлганларида, Аллоҳ уларни ёрдамсиз қолдирмаган бўлур эди. Агар улар ҳақиқатдан ҳам Исломга ёрдам берганларида, Аллоҳ уларнинг ниятларидан, мақсадларидан рози бўлар, уларга на полиция, на ҳарбийлар тўсқинлик қила олмаган бўларди. Бироқ улар бундай бўла олмадилар. Ва уларни бандаси мағлуб қилмай туриб, Аллоҳ мағлуб қилиб қўйди».\nШайх бу сўзларни ҳақ ва ёлғонни фарқлашда қўлланиладиган қоидани таъкидлаб айтдилар. Ким мағлубиятга учраса – демак у ботил йўлда бўлган, чунки Аллоҳ унга нусрат бермади. Муваффақият қозониб, ғалаба қозонганлар ҳақ йўлда бўладилар.\nБироқ, бундай қоидани шариат ҳам, реал воқелик ҳам инкор қилади. Зеро, Аллоҳнинг нусрати келиши ва ғалаба қозониш учун тегишли шарт-шароитлар яратилиши ва ғалабанинг сабаблари таъминланиши керак. Ҳақ ва мустақим йўлдагиларнинг баъзиларида эса бундай имконият бўлмаслиги ҳам мумкин. Айни пайтда, ботил йўлда бораётганларда вақтинчалик муваффақиятга эришиш учун зарур шарт-шароитлар бор бўлиши ҳам мумкин.\nБугунги кунда ботилга даъват қилаётган ва бу ишда муваффақиятга эришаётганларни ҳам, ҳаққа чақириб, мағлубиятга учраётганларни ҳам кўришимиз мумкин, чунки жаҳон ҳамжамияти буларнинг бирини қўллаб-қувватлаётган бўлса, бошқасига қарши чиқмоқда. Бунинг ёрқин мисоли «Исроил»дир.\nОлимлар раҳбарлигида Отатурк ва унинг партиясига қарши кураш мусулмон турк халқининг қандай қирилганлигини ким билмайди? Ислом халифат тупроғидан йўқотилиб, турк халқининг ўт-олов ва пўлат кучи билан дунёвий ғарб қонунларини қабул қилишга мажбур қилингани-чи? Бу икки тарафнинг қай бири ҳақ, қай бири ноҳақ эди?\nЯқин-яқингача ҳам баъзи мусулмон мамлакатларда ҳукумат томонидан жорий қилинаётган оила кодексига қарши чиққан олимларни ўлдиришар, уларни ўтда куйдирар эдилар. Бу кодекс Аллоҳнинг қонунларини ўзгартириб, У ҳаром қилган нарсага рухсат берар, Аллоҳ ҳалол қилган нарсани ман қилар, Аллоҳ банданинг зиммасига юклаган мажбуриятни бекор қилар эди. Олимлар бунга “Йўқ!” деб жавоб беришгач эса, уларнинг жазоси ўлим бўлди, улардан кейин ҳеч ким эътироз овозлари эшитилмасин деб, бош кўтармади. Зўравонлар ҳукумати енгиб чиқди, олимларнинг, улар билан бирга халқнинг овози эса ўчирилди. Ҳукумат ҳақ, олимлар ноҳақ эдими?\nБошқа бир мусулмон давлатида эса камчилик кўпчилик устидан ҳукмрон эди. Ҳақни ёқлаган, ҳақ талашиб курашганларнинг овозини ўчириш, “Йўқ!” у ёқда турсин, ҳатто “Нега?” ва “Нима учун?” деб сўрашга ҳам ўрин қолдирмаслик учун минглаб одамлар қамоққа олинди. Қамоқхоналар тўлиб кетгач эса, уларни ўққа тутиб, сонларини камайтирдилар. Ўлимдан қўрқмайдиган мусулмонларни синдириш, хорлаш ва хўрлаш учун эса бошқа усуллар қўлланилди. Бундай усулни ҳатто Чингизхон ҳам, тарихда номи қолган бошқа золимлар ҳам қўлламаган эдилар — уларнинг оилаларини кўз олдиларида зўрладилар.\nЁ Аллоҳ! Қанча бегуноҳ қонлар тўкилди! Қанча бокира номуслар топталди, қанча қадамжолар харобага айлантирилди, қанча қимматбаҳо буюмлар йўқ қилинди, қанча гўзал уйлар, чиройли шаҳарлар йиқитилиб, аҳолиси устига ағдарилди… Қанчадан-қанча ожиз аёллар ва болалар ўлдирилди!\nБундай мисоллардан юрак қонларга тўлади. Мусулмон халқи золим ва зўравонлар томонидан мағлуб қилинди. Уларнинг қай бири ҳақ йўлда, қай бири ботил йўлда эди? Тарихда бундай воқеалар жуда кўп.\nШаҳидлар отаси, Росулуллоҳ соллаллоҳу алайҳи васалламнинг набиралари ҳазрати Ҳусайн ибн Али ҳам Язиднинг қўшинлари томонидан мағлуб қилиндилар, ҳокимият Уммавийлар қўлига ўтди. Наҳотки бу воқеа Язид ҳақ, ҳазрати Ҳусайн эса ноҳақ эди, дейишга далил бўла олса?\nОрадан кўп йиллар ўтгач, Ҳижоз ва унинг атрофларида юриб, мусулмонларнинг халифаси ва мўминлар амири деб ҳисобланган улуғ саҳоба, жасур қаҳрамон Абдуллоҳ ибн Зубайр розияллоҳу анҳу уммавийларнинг қўшинидан енгилдилар. Шундан сўнг Абдурроҳман ибн Ахйят, Саид ибн Жубайр, Шубий, Мутриф ибн Абдуллоҳ ва бошқа кўпгина олимлар қатл қилиндилар.\nУларни ўлдирганлар жиноятчилар қавми эди. Уларнинг қўлида кўплаб аҳли илмлар қатл этилдилар. Хусусан, улар ўлдирган Саид ибн Жубайр ҳақида имом Аҳмад роҳимаҳуллоҳ шундай деган эдилар: «Саид ўлдирилди. Ер юзида унинг илмига муҳтож бўлмаган бирорта мусулмон йўқ эди».\nАбдуллоҳ ибн Зубайр ўзининг оз сонли тарафдорлари билан Маккада қамал қилиндилар. Шунда у зот «Аллоҳга қасамки, бутун ер аҳолиси унга қарши куч тўпласа ҳам, ҳақни йўқ қила олмайдилар. Ва Аллоҳга қасамки, бошидан ой чиқса ҳам, каззоб устун бўла олмайди!» дедилар.\nҚуръони каримда баъзи пайғамбарларнинг душман томонидан қатл этилганлиги зикр қилинади. Аллоҳ таоло Бани Исроилга қарата шундай марҳамат қилади: «Ва батаҳқиқ, Мусога китобни бердик ва унинг ортидан Пайғамбарларни кетма-кет юбордик. Ва Ийсо ибн Марямга равшан (мўъжизалар)ни бердик ва уни руҳул қудс билан қўлладик. Ҳар қачон Пайғамбар сизнинг ҳавою нафсингизга ёқмайдиган нарса келтирса, мутакаббирлик қилиб, баъзиларини ёлғончига чиқариб, баъзиларини ўлдираверасизми?!» (“Бақара” сурасининг 87-ояти).\nУлардан бири Аллоҳнинг пайғамбари Закариё ва унинг ўғли Яҳё алайҳимассаломлар эди.\nБу пайғамбарларнинг қатл қилиниши, душманнинг улар устидан ғалаба қозониши уларнинг ботил йўлда эканлигини, залолатда эканлигини кўрсатадими?\nШунингдек, Қуръони каримда ҳандақ қазиб, унинг ичига олов ёқиб, бу чуқурга иймон келтирганларни ташлаб, сўнг ҳандақ атрофида ўтириб олиб, мўминларнинг оловда ёнишини томоша қилиб ўтирганлар ҳақидаги ҳикоя ҳам бор.\n«Ва (улар) мўминлардан Азиз, Ҳамид Аллоҳга бўлган иймондан бошқа «айб» топа олмадилар». (“Буруж” сурасининг 8-ояти).\nНаҳотки бу кофирлар ҳақ бўлсалар? Наҳотки куч жиҳатдан ожиз бўлган мўминларни ўлдириб, уларнинг кулини кўкка совурганлар ҳақ йўлда бўлсалар? Ўша ўлдирилган мўминлар ботил йўлда бўлганлар дейиш мумкинми? Асло!!!\nҲақ гап шуки, юқоридаги фикрларни билдирган шайхнинг сўзларига қўшилиб бўлмайди. Бу шайх жаноблари Аллоҳнинг мўминларга синов юбориши, золимларни эса вақтинча устун қилиб туришини унутиб қўйган кўринадилар. Бу киши Аллоҳнинг севган бандаларини синаб туриш суннатини қандай унутиб қўйганлар, билмадим.\nАллоҳ таоло шундай марҳамат қилади: “Одамлар “иймон келтирдик” дейишлари ила имтиҳон қилинмай, тарк этилишларини ўйладиларми? Ва, батаҳқиқ, Биз улардан олдингиларни ҳам имтиҳондан ўтказганмиз. Бас, Аллоҳ, албатта, содиқ бўлганларни ҳам билажак, ёлғончиларни ҳам билажак” (“Анкабут” сурасининг 2-3-оятлари).\nМусулмонлар Уҳуд жангида катта талафот кўрганларида Аллоҳ таоло қуйидаги оятларни нозил қилди: “Агар сизга жароҳат етган бўлса, у қавмга ҳам шунга ўхшаш жароҳат етган. Бундай кунларни одамлар орасида айлантириб турамиз. Токи Аллоҳ иймон келтирганларни билиши учун ва улардан шаҳидларни чиқариб олиши учун. Ва Аллоҳ золимларни севмайди” (“Оли Имрон” сурасининг 140-ояти).\nУшбу ояти карима эса душманлар ҳақида нозил бўлган: “Ва уларга муҳлат бераман, албатта, Менинг ҳийлам метиндир” (“Қалам” сурасининг 45-ояти).\nШайх Юсуф Қарозовий\n«Исломий тафаккур: иймонсизлик ва экстремизм ўртасида» китобидан


'Суиқасд ҳукмида Ўзбекистон ҳукумати айтилмади, аммо...' - BBC O'zbek\n'Суиқасд ҳукмида Ўзбекистон ҳукумати айтилмади, аммо...'\nШвециядаги маҳкама айни мамлакатда бошпана топган ўзбекистонлик имом Обидхон қори Назаровнинг жонига суиқасд қилган шахсни 18 йилга ҳукм этаркан, у бошқаларнинг буйруғи билан ҳаракат қилганини таъкидлаган.\nАммо ҳакам Ўзбекистон ҳукуматининг танқидчиси бўлган имомни ўлдиришни аслида қандай шахс ёки ҳукумат буюрганини аниқ атай олмаган.\n"Қоралов тарафи отамнинг жонига суиқасд қилиш буйруғи Ўзбекистонга бориб тақалишига оид исбот-далилларни тақдим этган" - дейди ҳукм чиқарилиши ортидан Би-би-си Ўзбек Хизматига гапирган имомнинг ўғли Довудхон Назаров.\n"Отамни ўлдиришга уриниш ортида Ўзбекистон ҳукумати турибди, деган фикрдамиз ва шу боис ҳам ҳозирги ҳукмдан қисман қониқиш ҳосил қилмадик".\nИмомнинг оила аъзолари унинг жонига суиқасд қилиш ҳаракати ортида кимлар турганини аниқлаш ва айбланувчига белгиланган жазони 18 йилдан бир умрликка ўзгартиришга эришиш йўлида ҳаракатларини давом эттиришмоқчи.\nАйни дамда, имомни ўлдиришга уринишда айбланган Ўзбекистон фуқароси - Юрий Жуковскийнинг ҳимоячилари ҳам чиқарилган ҳукм устидан шикоят аризаси киритишмоқчи.\n2012 йили Обидхон қори Назаров ўзи яшайдиган Стромсунд шаҳарчасида бошидан отилган эди.\nУзоқ вақт комада қолган имом ҳозир ўзига келган.\nЛекин яқинлари қотиллик уринишини унинг сиёсий ва диний фаолияти билан боғлашади ва имомнинг ҳаёти ҳали-ҳамон хавф остида қолаётганидан ташвиш билдирадилар.\nДовудхон Назаров билан суҳбатни тингланг.\nОбидхон қори жонига қасд қилган Юрий Жуковский 18 йилга қамалди\nАудио Довудхон Назаров: маҳкама бир қисми ёпиқ ўтди\nДовудхон Назаров: маҳкама бир қисми ёпиқ ўтди\nАудио Обид Қорининг Швециядаги тарафдорлари бири\nОбид Қорининг Швециядаги тарафдорлари бири